title: Rocky Marciano

text: Uransa jälkeen hän suostui vielä palaamaan kehään näyteltyyn otteluun hänen ja toisen voittamattoman raskaansarjan maailmanmestarin, Muhammad Alin, kanssa. Ottelun promoottorina toimi Murry Woroner, joka oli aiemminkin ”juontanut” tietokoneen suunnittelemia nyrkkeilyotteluita tunnetussa radio-ohjelmassaan. Ottelua kutsuttiin nimellä "The Super Fight". Sadat urheilutoimittajat ja entiset nyrkkeilijät antoivat ottelua varten tiedot kummankin nyrkkeilijän ominaisuuksista, kuten nopeudesta ja voimasta. Tiedot syötettiin tietokoneeseen ja kone laski mallin siitä, miten ottelu olisi voinut edetä.


title: Rocky Marciano

text: Woroner oli luonut idean radiota varten, mutta hän päätti kehittää sitä nyt pidemmälle ja tehdä ottelusta elokuvan. Ali ja Marciano sparrasivat toisiaan vastaan kehässä ja esittivät kaikki mahdolliset iskut ja sarjat; myös kaikki mahdolliset ratkaisut (tyrmäys, tekninen tyrmäys, pisteet ja tasapeli) kuvattiin. Marciano kuoli ennen elokuvan ensi-iltaa, joka oli 20. tammikuuta 1970 Yhdysvalloissa 850 elokuvateatterissa. Tietokoneen suunnitteleman ottelun kulku pidettiin suurena salaisuutena ennen elokuvan ensi-iltaa. Yhdysvalloissa saatujen tulosten perusteella Marciano sai Alista tyrmäysvoiton 13. erässä Alin käytyä kanveesissa sitä ennen kolme kertaa, mutta eurooppalaisessa versiossa Ali voitti.


title: Rocky Marciano

text: Rocky Marciano kuoli 31. elokuuta 1969 lentokoneonnettomuudessa ollessaan matkalla Iowaan. Huonossa säässä lentänyt Cessna 172 -kone törmäsi laskeutuessaan puuhun ja kaikki mukana olleet kuolivat. Marciano olisi täyttänyt 46 vuotta seuraavana päivänä.


title: Rocky Marciano

text: Marciano ei välittänyt nyrkkeilytekniikastaan, vaan luotti otteluiden ratkaisuissa paljolti iskuvoimaansa. Hänen lyömistään iskuista suurin osa meni vastustajan ohi, mutta tyrmäämiseen hän tarvitsi usein vain muutaman hyvän osuman. Marciano oli raskaansarjan nyrkkeilijäksi pienikokoinen: hän oli vain 179 senttimetriä pitkä ja painoi n. 83 kiloa. Lisäksi hänen nyrkkinsä ympärysmitta oli vain 29 senttimetriä (myöhemmän maailmanmestarin Sonny Listonin nyrkin ympärysmitta oli 38 senttiä). Lyhyiden käsiensä vuoksi hän ei voinut lyödä jabia, joten valmentaja Charley Goldman ohjeisti Marcianoa painostamaan ja pyrkimään vastustajansa läheisyyteen. Jatkuvan painostamisen mahdollisti Marcianon korkea iskunkestävyys, jonka ansiosta hän kävi uransa aikana vain kahdesti kanveesissa otteluissaan Jersey Joe Walcottia ja Archie Moorea vastaan.


title: Mitch Pileggi

text: Mitchell Craig ”Mitch” Pileggi (s. 5. huhtikuuta 1952 Portland, Oregon) on yhdysvaltalainen näyttelijä. Hänellä on italialaisia sukujuuria.


title: Mitch Pileggi

text: Pileggi aloitteli uraansa tekemällä pieniä rooleja B-luokan elokuvissa ja vierailemalla televisiosarjoissa kuten "Dallas" ja "Walker, Texasista".


title: Mitch Pileggi

text: Pileggin näyteltyä FBI:n apulaisjohtajaa Walter Skinneriä "Salaiset kansiot" -televisiosarjan ensimmäisissä jaksoissa häntä pyydettiin jatkamaan myös toiselle tuotantokaudelle. Skinneristä tuli vähitellen yksi sarjan tärkeimmistä hahmoista, ja hän oli mukana sarjan päättymiseen (vuonna 2002) asti. Nykyään Pileggi näyttelee eversti Steven Caldwellia televisiosarjassa "Stargate Atlantis" ja Deanin ja Samin isoisää "Supernaturalissa". Hänellä oli myös vuosien 2005–2007 aikana komisario James Gordonin äänenä animaatiosarjassa "Batman". Mitch Pileggi on myös ollut mukana juontajana sarjassa "Taikatemput paljastuvat".


title: Nanaimo Bars

text: Nanaimo Bars on kitaristi Aki Virtasen ja kanadalaisen laulajan Leila Catherine Ronkaisen vuonna 1998 perustama vaihtoehtometalliyhtye. Yhtye keikkaili Suomessa ja julkaisi kaksi singleä vuosina 1997–1998, joista jälkimmäisen, "Double Dare", julkaisijana toimi helsinkiläinen Megamania/Johanna Kustannus Oy.


title: Nanaimo Bars

text: Nanaimo Bars saavutti jonkin verran kulttisuosiota Suomessa, Kanadassa, Belgiassa ja Japanissa. Yhtye kuitenkin hajosi musiikillisiin erimielisyyksiin jo 1999 ja laulaja Leila muutti takaisin Vancouveriin.


title: Chris Carter

text: Chris Carter (s. 13. lokakuuta 1957) on yhdysvaltalainen käsikirjoittaja ja tuottaja, joka on parhaiten tunnettu suositun televisiosarjan "Salaiset kansiot" luojana.


title: Chris Carter

text: Carterin tuotantoyhtiö on nimeltään Ten Thirteen Productions.


title: Benson (Arizona)

text: Benson on kaupunki Cochisen piirikunnassa Arizonassa, Yhdysvalloissa. Kaupunki sijaitsee osavaltion länsirajalla, ja sen väkiluku oli vuoden väestönlaskennan mukaan 4 711.


title: Benson (Arizona)

text: Benson perustettiin vuonna 1880, kun Southern Pacific -rautatie rakennettiin alueen halki. Kaupunki on nimetty tuomari William B. Bensonin mukaan, joka oli rautatien johtajan ystävä.


title: Benson (Arizona)

text: John Carpenterin esikoiselokuvan "Pimeä tähti" (1974) tunnuskappale on nimeltään ”Benson, Arizona”.


title: Hyökkäys poliisiasemalle 13 (vuoden 1976 elokuva)

text: Hyökkäys poliisiasemalle 13 ("Assault on Precinct 13") on vuonna 1976 ensi-iltansa saanut John Carpenterin käsikirjoittama, ohjaama ja leikkaama elokuva, johon hän myös sävelsi musiikin. Elokuvaa pidetään yhtenä kaikkien aikojen parhaista eksploitaatioelokuvista. Se ottaa vaikutteita elokuvista Rio Bravo ja Night of the Living Dead.


text: Elokuvasta tehtiin vuonna 2005 samanniminen uudelleenfilmatisointi, jonka ohjasi ranskalainen Jean-François Richet ja jonka pääosia esittävät muun muassa Ethan Hawke, Laurence Fishburne ja hip-hop-artisti Ja Rule.


text: Elokuvan alkuperäinen nimi on harhaanjohtava: elokuva tapahtuu poliisiasemalla, johon viitataan nimellä "Precinct 9, Division 13".


text: Eräs kuuluisimpia kohtauksia on alkupuolelle sijoittuva pitkä tulitus äänenvaimentimin varustetuilla aseilla.


text: "Video-oppaassa" vuodelta 1994 Kari Salminen pitää elokuvaa mielenkiintoisena tyyli- ja muotokokeiluna, josta ei kannata etsiä syvempiä merkityksiä. Hän antoi elokuvalle neljä tähteä viidestä, mikä vastaa sanallista arviota ”erinomainen”.


title: Amy Dumas

text: Amy Christine Dumas (s. 14. huhtikuuta 1975 Fort Lauderdale) on entinen yhdysvaltalainen showpainija, joka työskenteli World Wrestling Entertainmentin Raw-ohjelmassa nimellä Lita. Hänen sukunimensä lausutaan "Dumá"; s-kirjainta ei äännetä.


title: Amy Dumas

text: Dumas on nelinkertainen WWE:n naisten mestari, ja kuului yhteen showpainin suosituimmista "tag team"eista, Team Xtremeen (Hardy Boyz), Jeff ja Matt Hardyn kanssa. Hän on ollut WWE:n historian suosituimpia naispainijoita, ja hänen korkealentoinen ja fyysinen painityylinsä hankki Litalle suuren fanikunnan. Historiastaan huolimatta Dumas sai osakseen huonoa julkisuutta osallisuudestaan todellisen elämän kolmiodraamassa pitkäaikaisen poikaystävänsä Matt Hardyn ja WWE-painija Edgen (oik. Adam Copeland) kanssa.


title: Amy Dumas

text: Dumas aloitti painiuransa nähtyään Rey Mysterio Jr.:n painivan World Championship Wrestlingin "Monday Night Nitro"-ohjelmassa; hän halusi tietää lisää showpainista, ja matkusti Meksikoon katsomaan paikallisia esityksiä ja opettelemaan painia. Työskenneltyään jonkin aikaa ns. "independent"-promootioissa Dumas'lle tarjottiin sopimusta Extreme Championship Wrestlingin kanssa 1999. Hän debytoi ECW:ssä kehätyttönä nimellä Miss Congeniality, ja myöhemmin esiintyi nimellä Angelica. ECW:n suuri tähti Rob Van Dam esitteli Dumas'n Dory Funk nuoremmalle, joka kutsui hänet oppimaan painia perheensä perustamaan Funking Conservatoryyn Floridassa loppuvuodesta 1999. Koulutuksen päätteeksi Funkit tekivät hänen esiintymisistään videon ja lähettivät sen silloiselle World Wrestling Federationille. WWF palkkasi hänet saman vuoden lopussa, ja Lita debytoi helmikuussa 2000.


title: Amy Dumas

text: Lita aloitti WWF-uransa Essa Riosin kehätyttönä, ja kun Riosin ura ei edennyt, Lita yhdistettiin Hardy Boyziin (silloin vielä nimellä Team Xtreme), jotka hän tunsi ennestään. Litan ja Hardy Boyzien suosio nousi, ja Lita keksi tällöin uuden punk-henkisemmän imagonsa.


title: Amy Dumas

text: Toukokuussa 2002 Dumas vieraili Foxin sarjan Dark Angel päätösjaksossa, ja kuvausten aikana erään stunttinäyttelijän virhe aiheutti hänelle vakavan kaulavamman. Leikkauksen jälkeen hän oli vuoden sivussa painikehästä, ja ryhtyi lokakuussa "Sunday Night Heat"in selostajaksi. Lita palasi kehään huhtikuussa 2003.


title: Amy Dumas

text: Litan seitsenvuotinen ura WWE:ssä päättyi sopimuskauden loputtua marraskuussa 2006 Survivor Seriesissä. Amy Dumas aikoo keskittyä jatkossa muun muassa perustamaansa punk-yhtye Luchagorsiin ja teatterissa näyttelemiseen. Häntä voi satunnaisesti nähdä esiintymässä UWF:ssä. (United Wrestling Federation)


title: Amy Dumas

text: Dumas'lla oli ollut suhde Matt Hardyyn jo WWF-uransa alkuajoista, ja suhde oli myös kirjoitettu osaksi juonia. 2004 keväällä aloitettiin juoni jossa Lita tuli raskaaksi Kanelle, ja Matt Hardyn hävittyä ottelun Kanelle SummerSlam-tapahtumassa Litan oli mentävä naimisiin Kanen kanssa. Litan raskaus päättyi keskenmenoon Gene Snitskyn lyötyä Kanea tuolilla, jonka jälkeen Kane kaatui "raskaana" olevan Litan päälle.


title: Amy Dumas

text: Toukokuussa 2005 Matt Hardy paljasti webbisivullaan epäilevänsä Dumas'n pettäneen häntä Edgen (oik. Adam Copeland) kanssa. Etenkin Hardyn fanit reagoivat tapaukseen voimakkaasti, ja kun vain muutama viikko myöhemmin Hardy erotettiin WWE:n palveluksesta, Dumas'n huono maine vain kasvoi.


title: Amy Dumas

text:
Tapaus kirjoitettiin WWE:n juoneen; toukokuun 16. 2005 päivän "RAW"ssa Lita petti "aviomiehensä" Kanen ja lyöttäytyi Edgen seuraan. Lita hankki myöhemmin avioeron ja ryhtyi käytännössä Edgen kehätytöksi. Hän muutti myös pukeutumistaan, siirtyen aikaisemmista punk-vaatteistaan erittäin paljastaviin paitoihin.
Heinäkuussa 2005 Matt Hardy palasi yllättäen WWE:n palkkalistoille, ja taisteli Edgen kanssa Litasta. Matt kuitenkin lopulta hävisi ottelun jonka tuloksena hän joutui siirtymään toisen ohjelman puolelle, ja Mattin ja Litan yhteistyö televisiossa oli lopullisesti ohi.


title: Amy Dumas

text: Matt sai kuitenkin Smackdownissa vielä yhden tilaisuuden:Taboo Tuesday:ssa joukkuematsissa josta Edge kuitenkin livisti.


title: Fort Lauderdale

text: Fort Lauderdale on kaupunki Browardin piirikunnassa, Floridan osavaltiossa Yhdysvalloissa. Kaupunkia kutsutaan "Amerikan Venetsiaksi" sen kanavajärjestelmän johdosta. Vuoden väestönlaskennan mukaan kaupungissa oli 152 397 asukasta.


title: Fort Lauderdale

text: Alueen ensimmäiset asukkaat olivat seminoli-intiaaneja, jotka saapuivat paikalle 1700-luvulla. Toisen seminolisodan aikana majuri William Lauderdale perusti nykyisen kaupungin paikalle New River -linnakkeen vuonna 1838. Vuonna 1893 nuori ohiolainen nimeltä Frank Stranahan rakensi alueelle talon josta tuli alueen kauppapaikka, postitoimisto ja pankki. Sen ympärille kasvoi asutusta, josta muodostettiin Fort Lauderdalen kaupunki vuonna 1911. Aluksi paikalla oli maatalousyhdyskunta, mutta se on sittemmin kasvanut matkailukaupungiksi.


title: Fort Lauderdale

text: Näyttelijä Leslie Nielsen on kuollut tässä kaupungissa 28. marraskuuta 2010.


title: Areva

text: Areva on ranskalainen monikansallinen energia-alan teollisuuskonserni, joka on keskittynyt pääasiallisesti ydinvoimaan.


title: Areva

text: Kolme tärkeintä Arevan yhtiötä ovat:


title: Areva

text: Vuonna 1946 Ranskan valtio perusti julkisen laitoksen "Commissariat à l’Énergie Atomique" (CEA – Atomic Energy Commissariat) ydinvoiman sotilas- ja siviiliohjelmia varten. CEA kattoi koko tutkimus-, polttoaine- ja reaktoritekniikan ketjun. Nykyään CEA on energian ja puolustuksen tutkimuslaitos. CEA perusti "Cogema"n teollisuustoimintoihin.


title: Areva

text: "Cogema – Compagnie Générale des Matières Nucléaires" (General Company for Nuclear Materials) perustettiin yksityisenä yrityksenä vuonna 1976. Vuonna 2001 "Cogema" yhdistyi ydinreaktoriyrityksen "Framatomen" kanssa. Yhteisyrityksen nimi on Areva group.


title: Areva

text: Vuonna 2005 Areva tuotti Greenpeacen mukaan 20 prosenttia maailman ydinpolttoaineesta.


title: Areva

text: Maailmalla öljyn ja kaasun tarjonnan epävarmuus sekä halu vähentää kasvihuonepäästöjä on kasvattanut ydinvoiman kysyntää, jonka vuoksi ydinpolttoaineesta on puutetta ja uusia uraaniesiintymiä etsitään kiivaasti. Areva Finland suunnittelee avaavansa Suomen ensimmäisen uraanikaivoksen. Yhtiö suunnittelee Ylitornion ympäristöön 13 000 hehtaarin kaivosvaltausaluetta, josta suurin osa on Natura-suojelun piirissä. Arevan Suomen johtaja Osmo Kaipainen uskoo, että korkein hallinto-oikeus antaa toukokuussa luvan yhtiön Enon uraanikaivoshankkeelle. Yhtiön seuraavat merkittävät valtauskohteet ovat Ranualla ja Ylitorniolla. Marraskuussa 2008 Arevan tytäryhtiö aloitti Ranualla yllättäen koelouhinnan ainoastaan maanomistajien luvalla, ilman elinkeinoministeriön lupapäätöstä. Yhtiön mukaan ministeriön lupa liittyy ainoastaan alueen myöhempään hyödyntämiseen, mikäli kaivostoiminta aloitetaan. Tutkimuskaivaukset kestivät kaksi viikkoa.


title: Areva

text: Areva ja intialainen tuulivoimayhtiö Suzlon Energy kävivät helmikuussa 2007 tarjouskilpailun saksalaisen tuulivoimayhtiön REpowerin osakkeista. Suzlon sai toukokuussa 2007 yhdessä portugalilaisen Martifer Groupin kanssa enemmistön REpowerin osakkeista. Kesäkuussa 2008 Suzlon osti Arevan hallussa olleen 30 %:n osuuden REpowerin osakkeista, jolloin sen omistus nousi 66 %:iin REpowerin osakekannasta.


title: Areva

text: Lokakuussa 2007 Areva osti 51 prosentin osuuden saksalaisesta Multibrid-tuulivoimayhtiöstä 75 miljoonalla eurolla.


title: Areva

text: Arevan luottoluokitusta laskettiin Olkiluodon viivästysvarausten takia Standard & Poor'sin asteikolla kesäkuussa 2010


title: Areva

text: Arevan merkittäviä yhteistyökumppaneita ovat mm. Technicatome, Euriware, STMicroelectronics, Eramet ja Safran. Areva T&D osti suomalaisen Nokian Capacitorsin vuoden 2008 alussa.


title: Areva

text: Areva on tehnyt Siemensin kanssa ydinvoimayhteistyötä, Siemens omistaa 34 prosenttia yhteisyritys Areva NP:stä, joka muun muassa rakentaa Suomen viidettä ydinvoimalaa Olkiluoto 3:a. Areva rakentaa laitoksen ydinvoimalaosan ja Siemens turbiiniosan. Tammikuussa 2009 Siemens ilmoitti käyttävänsä yhteistyösopimuksen mahdollisuutta myydä osuutensa yhtiöstä Arevalle, ja Areva otti yhtiön haltuunsa. Osakkeet siirtyvät Arevalle varsinaisesti tammikuussa 2012 kun ulkopuolinen konsultti on määrittänyt niiden arvon. Yhteistyö joutui EU:n kartellitutkintaan kesäkuussa 2010, komission mielestä on mahdollista että Siemensin vetäytyessä yhtiöiden väliset sopimukset ovat saattaneet estää avointa kilpailua.


title: Areva

text: Ranska tuottaa pääosan sähköstään ydinvoimaloissa, mutta maan omat uraanivarat ovat lopussa ja kaivokset suljettu. Arevan kaivosten sulkeminen Ranskassa ei ole tapahtunut ongelmattomasti, vaan jälkiä on jätetty siivoamatta, mikä on herättänyt huomiota julkisuudessa. Criidad on tutkinut kaivoksen jälkihoitoa esimerkiksi Les Bois Noirsissa Ranskassa.


title: Areva

text: Ympäristöjärjestö Greenpeacen vuonna 2006 julkaiseman raportin mukaan 1999 paljastui Arevan toimittaneen Ranskassa 100 000 tynnyriä radioaktiivista jätettä talousjätteelle tarkoitetulle kaatopaikalle.


title: Areva

text: Edelleen raportin mukaan La Haguen jätteenkäsittelylaitos laski mereen yli 200 000 m³ vahvasti radioaktiivista jätevettä vuodessa. Sadan metrin korkeudella ilmassa laitoksen ympäristössä krypton-pitoisuudet olivat olleet 20 000 -kertaisia luonnolliseen tasoon verrattuna. Yhtiö oli antanut päästöistään julkisuuteen jopa 40 kertaa pienempiä arvoja kuin riippumattomat lähteet.


title: Areva

text: Kolmannessa maailmassa, esimerkiksi Nigerissä, Arevan kaivosten työturvallisuus ja muu toiminta on aiheuttanut ongelmia. Riippumaton tutkimuslaitos Criirad on selvittänyt näitä seurauksia.


title: Roger Crozier Saving Grace Award

text: Roger Crozier Saving Grace Award oli vuosina 2000–2007 yksi jääkiekkoliiga NHL:n vuosittain jakamista palkinnoista. Se myönnettiin vähintään 25 ottelua pelanneelle maalivahdille, jolla oli runkosarjan paras torjuntaprosentti. Palkintopokaalin lisäksi voittajat saivat valita kohteen 25 000 dollarin lahjoitukselle. Palkinto on nimetty Detroit Red Wingsin ja Buffalo Sabresin entisen maalivahdin Roger Crozierin mukaan. Suomalaista palkinnon voitti Niklas Bäckström vuonna 2007. Sittemmin myös Tuukka Rask on yltänyt runkosarjan parhaaseen torjuntaprosenttiin kaudella 2009–2010.


title: Roger Crozier Saving Grace Award

text: "Suluissa torjuntaprosentti"


title: Washington Capitals

text: Washington Capitals on NHL-joukkue, jonka kotikaupunki on Washington. Joukkue pelaa Itäisen konferenssin Metropolien divisioonassa. Joukkueen kotihallina toimii Capital One Arena Washingtonin Chinatownissa. Joukkueen tämän hetken tunnetuin tähtipelaaja on NHL-kaudella 2005–2006 debyyttinsä tehnyt venäläinen Aleksandr Ovetškin, joka on toiminut seuran kapteenina vuodesta 2009, jonka lisäksi joukkueen muita tunnettuja pelaajia ovat muun muassa ruotsalainen Nicklas Bäckström, kanadalainen Braden Holtby, venäläinen Jevgeni Kuznetsov ja yhdysvaltalainen T. J. Oshie.


title: Washington Capitals

text: Vuonna 1974 perustettu joukkue on voittanut divisioonansa 11 kertaa ja konferenssinsa kaksi kertaa. Joukkueen ensimmäinen Stanley Cup -finaalisarja päättyi 4–0-tappioon Detroit Red Wingsiä vastaan 1998. Capitals käytti suuria summia rahaa saadakseen kokoon mestarijoukkueen tappiollisen finaalisarjan jälkeen. Joukkueessa nähtiin muun muassa Jaromír Jágr, Peter Bondra, Robert Lang, Michael Nylander ja Sergei Gontšar.


title: Washington Capitals

text: Capitals selviytyi ensimmäisen kerran NHL-kauden 2002–2003 jälkeen NHL:n pudotuspeleihin kaudella 2007–2008, josta alkaen joukkue on ollut pudotuspeleissä kuudesti peräkkäin. Huolimatta tähtipelaajiensa, erityisesti Aleksandr Ovetškinin niittämästä menestyksestä, viidestä entisen kaakkoisen divisioonan mestaruudesta vuosien 2008 ja 2013 välillä sekä Presidents’ Trophyn voitosta NHL-kaudella 2009-2010, joukkue ei selviytynyt 2000-luvulla ennen kevättä 2018 konferenssin semifinaaleja pidemmälle.


title: Washington Capitals

text: Seuran nykyinen kapteeni Aleksandr Ovetškin on ollut tulokaskaudestaan lähtien joukkueensa avainpelaaja, josta kertoo se, että hän on voittanut jokaisella pelaamallaan kaudella joukkueensa sisäisen piste- ja maalipörssin. Lukuun ottamatta kautta 2016–2017, jolloin Nicklas Bäckström voitti joukkueen sisäisen pistepörssin.


title: Washington Capitals

text:
Ensimmäisen Stanley Cup -voittonsa Capitals saavutti kaudella 2017-2018, kun se voitti finaalisarjassa tulokasjoukkue Vegas Golden Knightsin otteluvoitoin 4-1.
Lisäksi käytössä ei ole Wayne Gretzkyn #99 joka on jäädytetty koko NHL-liigassa


title: Washington Capitals

text: Washington Capitalsista Hall of Fameen on valittu:


title: Philadelphia Flyers

text:
Philadelphia Flyers on NHL-joukkue, jonka kotikaupunki on Philadelphia, Pennsylvania. Joukkue pelaa Itäisen konferenssin Metropolien divisioonassa. Se on perustettu vuonna 1967 ja se on voittanut Stanley Cupin kahdesti sekä konferenssinsa kahdeksan kertaa. Kaikkiaan seura on jäänyt yhdeksän kertaa pudotuspelien ulkopuolelle. Flyers on kuitenkin NHL-ottelujen kaikkien aikojen voittoprosenteissa toiseksi paras edellään vain Montreal Canadiens.
Flyers on pelannut kotipelinsä Broad Streetillä perustamisestaan asti ja tästä joukkue on saanut lempinimensä "Broad Street Bullies". Vuodet 1967–1996 kotihalli oli The Spectrum ja vuodesta 1996 eteenpäin Wells Fargo Center.


title: Philadelphia Flyers

text: Flyersilla on ollut useampia läheisiä vastustajia menneinä vuosina, ja yksi vihattu kiistakumppani lienee New Jersey Devils, jonka kanssa Flyers jakoi Atlantin divisioonan voitot vuodesta 1995 vuoteen 2007. Viisi kertaa joukkueet ovat kohdanneet pudotuspeleissä ja näistä Flyers on hävinnyt vuosina 1995, 2000 ja 2012 sekä voittanut vuosina 2004 ja 2010. Myös Pittsburgh Penguins on yksi vihatuimmista vihollisista Flyersille, ellei vihatuin, jolle Flyers hävisi 2008–2009 ensimmäisellä kierroksella playoffseissa ja 2007–2008 konferenssifinaalissa. Näitä otteluja jossa Penguins ja Flyers kohtaavat kutsutaan Pennsylvanian taisteluiksi. Flyers voitti Penguinsin kauden pudotuspeleissä otteluvoitoin 4–2. Ottelusarja oli mielenkiintoisin ja viihdyttävin ottelusarja ensimmäisellä kierroksella. Flyers putosi pudotuspeleistä Devilsille otteluvoitoin 4–1.


title: Philadelphia Flyers

text: Philadelphia Flyersin merkittävimpiä pelaajia tällä hetkellä ovat mm. Claude Giroux, Jakub Voráček, Ivan Provorov, Sean Couturier, Shayne Gostisbehere sekä Wayne Simmonds. Ilkka Sinisalo teki menestyksekkään uran Flyersissa. Kimmo Timonen edusti joukkuetta seitsemän kauden ajan, vuodesta 2007, vuoteen 2015, jolloin Timonen kaupattiin kesken kauden Chicago Blackhawksiin.


title: Philadelphia Flyers

text: Philadelphian kaupungilla on ollut ennen Flyersia yksi joukkue NHL:ssä: kaudella 1930–31 Philadelphia Quakers. Quakers teki ensimmäisellä ja samalla viimeisellä kaudellaan kyseenalaisen NHL-ennätyksen voittamalla vähiten otteluita yhdellä kaudella. Quakers alasajoi toimintansa ja lopetti vuonna 1936 kokonaan.


title: Philadelphia Flyers

text: Tämän jälkeen Philadelphia sai odottaa 30 vuotta seuraavaa NHL-joukkuettaan, kunnes vuonna 1966 NHL päätti laajentaa liigaa ja Philadelphialle annettiin mahdollisuus perustaa uusi NHL-joukkue.


title: Philadelphia Flyers

text: Flyers oli vuoden 1967 laajennuksen yhteydessä NHL:ään päässeistä joukkueista ensimmäinen, joka voitti Stanley Cupin. Se on voittanut Stanley Cupin vuosina 1974 ja 1975. Joukkueen tähti oli tuolloin Bobby Clarke. Muita kuuluja pelaajia olivat Bernie Parent, Reggie Leach ja Bill Barber. 70-luvun Flyers tunnettiin kovasta pelityylistään.


title: Philadelphia Flyers

text: Vuonna 1975 saavuttamansa toisen mestaruuden jälkeen se on ollut kuusi kertaa Stanley Cupin finaaleissa, mutta ei ole voittanut näistä ottelusarjoista yhtäkään.


title: Philadelphia Flyers

text: Vuonna 1976 Flyers pelasi ystävyysottelun Neuvostoliiton punakoneena tunnetun TsSKA Moskovan kanssa. Ottelussa Flyers pelasi 70-luvulla tunnetulla tyylillänsä eli rajusti pelaten "sääntöjen rajamaissa" ja aihettamalla tappeluita. Minuutin pelin jälkeen neuvostoliitolainen Valeri Harlamov loukkaantui kaksinkamppailutilanteessa. Tilanteesta ei tullut jäähyä, minkä seurauksen punakoneen valmentaja kutsui joukkueensa pois jäältä. Viidentoista minuutin jälkeen punakone palasi takaisin kentälle toivoen, että Flyers ei pelaisi vanhalla tyylillänsä. Toisin kuitenkin kävi. Ottelu päättyi Flyersin 4–1-voittoon.


title: Philadelphia Flyers

text: Kaudella 2006–2007 Flyers pelasi historiansa heikoimman kauden ja jäi pois pudotuspeleistä ensi kertaa sitten vuoden 1994.


title: Philadelphia Flyers

text: "(Tilanne 12. tammikuuta 2019)"


title: Philadelphia Flyers

text:
Flyers on saanut kiekkoilun kunniagalleria Hockey Hall of Fameen 11 entistä pelaajaansa, joista Parent, Clarke, Barber, Howe ja Lindros lasketaan "omiksi", pitkän ja menestyksellisen uran Philadelphiassa pelanneiksi hahmoiksi.
Philadelphia Flyers on käyttänyt Kate Smithin esittämää "God Bless America" -kappaletta tuomaan onnea tärkeissä otteluissa. Vuoden 1969 jälkeen kappale on esitetty kaikkiaan 134 kertaa ja Flyers on voittanut otteluista 100. Vuosi Smithin kuoleman jälkeen, häntä esittävä patsas pystytettiin Flyersien kotihallin edustalle. Nykyään kappaleen laulaa Flyersin kansallislaulutkin laulava Lauren Hart "duettona" Kate Smithin kanssa. Laulun toisessa osassa jumbotronilla esitetään nauhoitettuna osa kappaleesta Kate Smithin laulamana.


title: San Jose Sharks

text: San Jose Sharks on yhdysvaltalainen jääkiekkoseura, jonka kotikaupunki on San José Kaliforniassa. Joukkue pelaa NHL-liigan Läntisen konferenssin Tyynenmeren divisioonassa.


title: San Jose Sharks

text: Joukkue on perustettu 1991; sen paras pudotuspelisijoitus oli kaudella 2015–2016, jolloin se voitti konferenssifinaaleissa St. Louis Bluesin.


title: San Jose Sharks

text: San Josessa pelaa muun muassa kauden 2005–2006 paras pistemies Joe Thornton. Suomalaisista joukkueen historian aikana Sharksissa ovat pelanneet Vesa Toskala, Ville Peltonen, Ville Nieminen, Miikka Kiprusoff, Jarmo Myllys, Petri Skriko, Peter Ahola, Hannes Hyvönen, Teemu Selänne, Joonas Donskoi ja Antti Suomela. Seuraan siirtyivät myös ennen 2010–2011 kauden alkua maalivahdit Antero Niittymäki, Harri Säteri sekä Antti Niemi.


title: San Jose Sharks

text: Pohjois-Kalifornia ei ole perinteistä jääkiekkoaluetta, mutta kun NHL laajeni vuonna 1967, mukaan haluttiin joukkue San Franciscoa ympäröivältä alueelta. Yksi tärkeä syy oli alueella toimiva televisioyhtiö CBS. Ensimmäinen alueelle perustettu joukkue Oakland Seals päätyi talousvaikeuksien kautta yhdistettäväksi Minnesota North Starsiin, joka siirtyi myöhemmin Dallasiin ja toimii nykyään nimellä Dallas Stars.


title: San Jose Sharks

text: 1990-luvun alussa North Starsin omistajat George ja Gordon Gund saivat NHL:ltä luvan myydä talousvaikeuksissa olleen joukkueen sillä ehdolla että perustavat uuden seuran Kaliforniaan. Uusi jäähalli päätettiin rakentaa San Joseen, ja samalla perustettiin uusi joukkue, joka sai osan pelaajistaan Minnesota North Starsista. Uusi joukkue sai nimekseen Sharks läheisen San Franciscon lahden haiden mukaan.


title: San Jose Sharks

text: Vuodet 1991–1993 joukkue pelasi San Franciscon liepeillä Cow Palacen jäähallissa. Vuonna 1993 valmistui nykyinen kotihalli San Jose Arena, joka tunnetaan nykyään nimellä SAP Center at San Jose. Hallin lempinimi on seuran nimen mukaan Shark Tank.


title: San Jose Sharks

text: San Josen päävalmentajina ovat toimineet George Kingston (1991–1993), Kevin Constantine (1993–1995), Jim Wiley (1995–1996), Al Sims (1996–1997), Darryl Sutter (1997–2002), Ron Wilson (2002–2008) ja Todd McLellan (vuodesta 2008).


title: San Jose Sharks

text: Sharks on käyttänyt samaa pelinaloitusseremoniaa jo vuodesta 1993. Jäähallin katosta lasketaan suuri hain pää, jonka suusta pelaajat tulevat kentälle. San Josen kentälletulokappale on Metallican Seek & Destroy. San Josen päästessä ylivoimalle hallissa soitetaan Tappajahai-elokuvan tunnusmusiikki.


title: San Jose Sharks

text: Kaksi ensimmäistä kauttaan joukkue pelasi Smythen divisioonassa ja sijoittui kuudenneksi. Vuodesta 1993 se on pelannut Tyynenmeren divisioonassa. Se on voittanut divisioonansa 2002, 2004 ja 2008 ja tullut toiseksi 2001, 2006 ja 2007. Pudotuspeleissä se on päässyt konferenssifinaaliin 2003–2004, 2009–2010 ja 2010–2011, konferenssisemifinaaliin 1994, 1995, 2000, 2002, 2005, 2006, 2007 ja 2008.


title: San Jose Sharks

text: Vuonna 2016 joukkue ylsi ensimmäistä kertaa Stanley Cupin finaaliin saakka voittamalla St. Louisin konferenssifinaalin ratkaisupelisarjassa 4-2.


title: San Jose Sharks

text: "Lyhenteet: O = ottelut, V = voitot, H = häviöt, T = tasapelit, P = pisteet, JA-H = jatkoaikatappiot, TM = tehdyt maalit, PM = päästetyt maalit, J = jäähyminuutit


title: San Jose Sharks

text: "(Tilanne 15. tammikuuta 2019)"


title: Miamit

text: Miami-intiaanien alkuperäiset asuinalueet olivat pohjoisessa Wisconsinissa, Indianassa, Ohiossa ja Illinoisissa. He olivat delawarien, shawneiden ja ottawien läheisiä kielisukulaisia. Itäiset neljä heimoa "atchatctakia, kilatiga, mengakonkia" ja "pepikokia" muodostivat miamien liittokunnan, kun sen sijaan läntisimmät heimot "wea" ja "piankashaw" olivat itsenäisiä, vaikka heillä oli vahva ystävyyssuhde edellä mainittuihin. Miamien yhteenlaskettu kokonaismäärä on ensimmäisten ranskalaisten jesuiittojen tekemien merkintöjen mukaan saattanut olla noin 15 000.


title: Miamit

text: Miamit kuuluivat algonkinien kieliryhmään ja heidän alkuperäinen nimensä "omaumeg" tarkoitti "niemimaan ihmisiä". Yksi heidän varhaisista kylistään oli Chicago, joka tarkoitti "haisevaa paikkaa" ja josta myöhemmin kasvoi eräs Yhdysvaltain suurimpia kaupunkeja. Eurooppalaisten siirtomaavaltojen keskinäisissä erimielisyyksissä miamit tukivat Uutta-Ranskaa, ja kävivät 1700-luvun lopulla useita taisteluita Yhdysvaltoja vastaan.


title: Miamit

text: Miamien kuuluisin päällikkö oli Little Turtle (Pieni kilpikonna), joka jäi historiaan yhtenä maineikkaimmista 1700-luvun intiaanijohtajista.


title: Miamit

text: Ensimmäiset havainnot miameista tulivat ranskalaisilta tutkimusmatkaajilta ja papeilta. Lähetyssaarnaaja Jacques Marquetten tiedetään vierailleen miamien kylissä syksyllä 1673. Ranskalaiset jesuiitat tekivät miamien parissa lähetystyötä, koska pitivät näitä ystävällisinä ja helpommin lähestyttävinä kuin muita alueen intiaaneja. Samalla vuosisadalla miamit kuitenkin joutuivat jättämään maansa Wisconsinin Green Bayn ympäristössä, josta heidät karkottivat kickapoot, potawatomit ja muut pohjoiset heimot. Miamit hakivat turvaa irokeesien liittokunnan senecoista ja tekivät näiden kanssa suuren sotaretken illinois-intiaanien maille.


title: Miamit

text: 1680-luvun alussa miamit onnistuivat jesuiittojen välityksellä solmimaan rauhan illinoisien kanssa. Samoihin aikoihin perustettu ranskalaisten uusi kauppa-asema Fort St. Louis sai ympärilleen miameista, illinoiseista ja shawneiden pakolaisryhmistä muodostuvan populaation, jonka yhteisluvuksi on arveltu jopa 20 000 intiaania. Irokeesit eivät voineet ummistaa silmiään ranskalaisten ja algonkin-heimojen väliseltä kaupankäynniltä, vaan lähettivät vuonna 1684 raskaasti aseistetun seneca-armeijan antamaan miameille mallia tehokkaasta sodankäynnistä, ja tuhoamaan myös illinoisien uudet kylät. Senecoja odotti kuitenkin yllätys. Vastassa oli väkivahva miamien, illinoisien ja ranskalaisten muodostama liitto, jota shawneiden ryhmät täydensivät. Senecat eivät kyenneet valtaamaan Fort St. Louisia, vaan joutuivat palaamaan kotimaahansa vajaalukuisina ja nöyryytettyinä. Fort St. Louis osoittautui heille ylittämättömäksi läntiseksi raja-aidaksi.


title: Miamit

text: Ranskalaiset aloittivat sodan irokeeseja vastaan samana vuonna kun nämä olivat yrittäneet vallata Fort St. Louisin. Britit olivat irokeesien takana yllyttäen näitä tuhoamaan Uuden-Ranskan liittolaisineen. Aluksi ranskalaiset kärsivätkin tappioita, mutta jo seuraavien vuosien aikana tilanne alkoi muuttua heidän edukseen. Uuden-Ranskan vastaiskut olivat kovia. Vuonna 1686 he polttivat useita senecain kyliä. Irokeesit tekivät iskuja ranskalaisten kanssa liittoutuneiden heimojen maille. Senecat onnistuivat hävittämään lähellä nykyistä Chicagoa olleen miamien kylän, kun soturit olivat muualla. Seuraavan vuosikymmenen aikana ranskalaisten hyvin aseistamat suurten järvien heimot pääsivät kääntämään tappiot voitoiksi. Vuonna 1700 irokeesit solmivat rauhan ranskalaisten sekä 1701 kaikkien heidän kanssaan liittoutuneiden intiaanien kanssa.


title: Miamit

text: Miamit keskittivät 1700-luvun alusta eteenpäin asumisensa Indianaan ja siellä Wabash- ja Kankakee-jokien varsille. He rikkoivat liittonsa illinoisien kanssa, koska eivät pitäneet näistä. Englantilaisten turkiskauppiaitten houkutellessa miameja kauppasuhteisiin kanssaan tuli Uuden-Ranskan kauppiailla kiire laajentaa kauppaverkostoaan miamien maille. 1710-luvulla miamit saivat territorioonsa Indianassa hetkessä kolme ranskalaisten kauppa-asemaa. Vanhojen miamijohtajien tilalle siirtyneet nuoremmat päälliköt tunsivat kuitenkin lisääntyvää houkutusta brittiläisten kauppatavaraa kohtaan, joka oli laadukkaampaa ja edullisempaa kuin kilpailijoilla. Vuonna 1747 päällikkö Memeskian johtamat miamit liittyivät brittiläismielisen wyandotien johtajan Nicolas Orontonyn joukkoihin ja polttivat läntisessä Ohiossa erään ranskalaisen kauppa-aseman.


title: Miamit

text: Englantilaisten ja ranskalaisten kasvava halu ottaa Ohion maaseutu itselleen johti vuonna 1756 alkaneeseen seitsenvuotiseen sotaan maiden välillä. Alueen intiaanit käsittivät, ettei heille jäisi mitään voitti kumpi tahansa. Miamit ja muut Ohion heimot olivat kuitenkin valmiit tukemaan sodassa ranskalaisia saatuaan näiltä musketteja, jotka kiinnostavuudessaan voittivat brittien tarjoamat tavarat.


title: Miamit

text: Sodan päättyminen englantilaisten voittoon ei merkinnyt levottomuuksien loppumista. Keväällä 1763 miamit saivat ottawien päälliköltä Pontiacilta viestinviejän tuoman sotavyön merkiksi englantilaisia vastaan suunnatusta suuresta intiaanikapinasta. Aluksi miamit kieltäytyivät. He muuttivat myöhemmin mieltään kuullessaan millaiset määrät eri heimojen sotureita oli lupautunut mukaan Pontiacin kapinaan. Miamit osallistuivat kahden linnakkeen valtaamiseen, mutta eivät olleet halukkaita osallistumaan brittien teurastukseen, vaan kohtelivat vankejaan lempeästi. Yhdysvaltain itsenäisyyssodassa miamit asettuivat Englannin puolelle siirtolaisia vastaan.


title: Miamit

text: Ohion rajaseuduilla toistuville häiriköinneille päätti panna pisteen Yhdysvaltojen ensimmäinen presidentti George Washington. Hänen valtuuttamanaan luoteisterritorion (Ohio, Indiana ym.) kuvernööri Arthur St. Clair keräsi joukko-osaston, jonka tehtävänä oli panna järjestykseen Ohiolaakson intiaanit. Yli tuhatta sotilasta laitettiin komentamaan prikaatinkenraali Josiah Harmar.


title: Miamit

text: Vuonna 1790 Harmanin johtama jalkaväkiosasto teki marssin intiaanien alueille Ohiolaaksossa. Metsän suojassa odottavat Little Turtlen johtamat miamit ja Blue Jackettia seuraavat shawneet olivat käyttäneet hämäystaktiikkaa ja houkutelleet Harmarin jalkaväen yhä syvemmälle metsään. Kun amerikkalaiset käsittivät kävelleensä ansaan, oli liian myöhäistä perääntyä. Intiaanit surmasivat 183 sotilasta.


title: Miamit

text: Tieto tapauksesta levisi kummankin osapuolen taholla nopeasti eteenpäin. Little Turtle ja Blue Jacket saivat riveihinsä muiden heimojen sotureita päälliköineen. Yhdysvallat suunnitteli uutta iskua. Harmanin paikan täytti kuvernööri Arthur St. Clair. Nyt suurin osa tulevasta sotajoukosta kerättiin rajaseudun vapaaehtoisista. Näin saatiin liki 2000 sotilasta käsittävä jalkaväkirykmentti. Joukossa oli jopa naisia. Liikkeelle lähdettiin tarkoituksena yllättää intiaanit, mutta amerikkalaisten liikkuminen oli hidasta mukana olleiden naisten hidastaessa marssin etenemistä. Metsät olivat vaikeakulkuisia. Miamit, shawneet, ojibwayt, ottawat ja potawatomit olivat hyvinkin tarkoin selvillä siitä missä St. Clairin jalkaväkikomppania kulloinkin kulki.


title: Miamit

text: St. Clair määräsi miehensä pystyttämään pieniä huoltolinnakkeita matkan varrelle. Lopulta, kuukausien marssin jälkeen, he saapuivat Wabash-joen varrelle, josta löytyvä korkea metsäalue sopi hyvin asemapaikaksi. Osa vapaaehtoisista oli luopunut sotaretkestä kyllästyttyään loputtomaan ja uuvuttavaan marssimiseen ilman kunnon muonaa ja palkkaa. Perille jaksaneet olivat väsyneitä kokemistaan rasituksista.


title: Miamit

text: Seuraavana aamuna, 3. marraskuuta 1791 hieman ennen auringonnousua intiaanit tekivät yllätyshyökkäyksen. Leirin ulkolaidoilla nukkuvat värvätyt sotilaat olivat kokemattomia ja joutuivat paniikkiin. He säntäsivät leirin keskiosiin, jossa lepäsivät tykistön miehet ja muut sotilaat. Kaaos oli täydellinen. Ennen kuin kuvernööri St. Clair sai organisoitua pistimin aseistetut jalkamiehensä vastahyökkäykseen, olivat hyökkääjät jo kadonneet. Miesten etsiessä vihollisia metsässä, oli intiaanien helppo poimia heidät yksitellen. Kolme tuntia kestäneen taistelun aikana oli St. Clairin joukoista tuhottu lähes puolet. Osa vapaaehtoisista antautui. Kuvernööri antoi vetäytymiskäskyn joukoilleen ja he onnistuivat murtautumaan vihollislinjan lävitse ja pakenemaan lähes 50 kilometrin päässä olevaan Fort Jeffersoniin. Yli 600 amerikkalaista oli surmattu taistelun aikana ja haavoittuneita oli satoja. Intiaanit olivat saavuttaneet erään suurimmista voitoistaan sodissaan valkoisia vastaan. Samalla Tappio oli suurin mitä Yhdysvaltain armeija koki milloinkaan sodissa intiaaneja vastaan.


title: Miamit

text: St. Clairin tappio nosti intiaanien mielialaa ja toi paljon mainetta Little Turtlelle. Delawaret ja wyandotit olivat valmiit liittymään mukaan seuraaviin sotiin. Kesällä 1793 pidettiin Sanduskyssä amerikkalaisten ja intiaanien välinen neuvottelu, jonka tarkoituksena oli saada Yhdysvaltojen käyttöön Ohiolaaksossa asuvien intiaanien maat rauhanomaisin keinoin. Neuvottelut raukesivat hyödyttöminä.


title: Miamit

text: Uuden amerikkalaisen sotaväkiosaston komentajaksi määrättiin kenraali Anthony Wayne, joka kantoi liikanimeä "Mad". Nimi oli Itsenäisyyssodan peruja ja kuvasti hänen pelottomuuttaan. Wayne sai taakseen 3000 sotilasta. Hän ei kuitenkaan aloittanut sotaa heti. Intiaanit olivat ihmeissään, kun hyökkäystä ei kuulunut. Osa heistä kyllästyi toimettomaan olotilaan poistuen takaisin kyliinsä.


title: Miamit

text: Wayne rakensi linnakkeen, Fort Recoveryn. Se nousi samalle paikalle, jossa kuvernööri St. Clairin joukot olivat kärsineet tappionsa. Kesällä 1794 Little Turtle miamisotureineen teki hyökkäyksen linnaketta vastaan, mutta laihoin tuloksin. Heidät lyötiin takaisin. Tämän jälkeen Little Turtle alkoi puhua rauhan puolesta koska ei uskonut sodan auttavan heidän asiaansa. Hänen paikkansa korvasi ottawien päällikkö Turkey Foot.


title: Miamit

text: Lopulliseksi sotanäyttämöksi muodostui Erie-järven rannalla oleva Fallen Timbers. Myrskynkaatamien lukuisten puiden täyttämä metsämaa tarjosi Waynen joukoille hyvän leiripaikan. Blue Jacketin ja Turkey Footin joukot seurasivat sotilaita ja majoittuivat sopivan matkan päähän. Kumpikin puoli odotti hyökkäystä. Waynen armeijalla oli hyvät muonavarastot, mutta intiaanit kärsivät nälkää. Usean päivän turhan odottelun jälkeen osa sotureista lähti täydentämään muonavarastojaan englantilaisten linnakkeeseen Fort Miamiin.


title: Miamit

text: 20. elokuuta 1794 Wayne antoi käskyn hyökkäykseen, jota Blue Jackettin nälkiintyneet soturit eivät pystyneet torjumaan. Metsän kätköissä käytiin lyhyt taistelu, joka oli tunnissa ohi. Tiedot intiaanien menetyksistä vaihtelevat noin 40:stä useaan sataan. Taistelu riitti lopettamaan alueen intiaanisodat. Fort Miamista ruokaa ja turvaa hakevat intiaanit eivät päässeet linnakkeeseen, koska britit eivät suostuneet avaamaan pakolaisille portteja amerikkalaisten pelosta.


title: Miamit

text: Vuotta myöhemmin elokuussa 1795 monien sotaan osallistuneiden heimojen päälliköt kävivät allekirjoittamassa sopimuksen Fort Greenvillessä. He luovuttivat koko Ohion ja suuren palan Indianaa Yhdysvaltojen hallitukselle. Miamipäällikkö Little Turtle oli allekirjoittajien joukossa. Hänestä tuli juhlittu sankari. Vuonna 1812 hän kuoli luonnollisen kuoleman saatuaan eurooppalaisen taudin - kihdin. Hän menehtyi taudin aiheuttamiin komplikaatioihin.


title: Miamit

text:
1800-luvun vaiheilla alkoi miameja siirtyä pieninä ryhminä nykyiseen Missouriin. Weat, piankashawt ja pepikokiat myivät maitaan hallitukselle. 1830-luvulla mainitut heimot olivat jättäneet kokonaan Indianan, myöhemmin myös Missourin alueet, josta he siirtyivät Kansasiin. Täällä he solmivat kiinteän liiton entisten vihamiestensä illinoisien kanssa. 1860-luvulla hallitus siirsi heidän yhdyskuntansa Oklahomaan.
Suurin osa miameista jäi Indianaan, jossa he asuvat yhä Wabash-joen yläjuoksulla alkuperäisillä maillaan. Miamien lähes täysin kadonnutta kieltä ollaan elvyttämässä henkiin tarkoituksena saada se vielä joskus heidän koulujensa oppikieleksi. Miamien lukumäärä on kovassa nousussa. Oklahomassa heitä asuu noin 2 000 henkeä ja Indianassa luku on jo ylittänyt 6 000:n rajan.


title: Miamit

text: Miamit jakaantuivat kuuteen eri heimoon ja moniin klaaneihin, joita alun perin on ollut yli kymmenen. Monet klaanit katosivat 1700-luvun alussa, kun kansan yhteensaattaminen epäonnistui. 1700-luvun lopulla miameilla oli yhteinen ylipäällikkö Little Turtle, joka valta ylettyi kaikkiin heidän ryhmiinsä. Yleensä joka kylällä oli oma erillinen johtajansa, joka joskus saattoi olla myös nainen. Alkuperäisessä kulttuurissa perinnöllisillä päälliköillä oli joitakin hengellisiä tehtäviä, joista luovuttiin, kun kävi ilmi niiden tehottomuus parantaa eurooppalaisten tuomia tauteja, kuten isorokko, tuhkarokko ja paiserutto. Jo 1600-luvun lopulla miameilla tiedettiin olleen parantajien salaseura, joka tunnetaan yhä nimellä "midewiwin." Seuran jäsenillä oli lääketieteellistä osaamista ja myös suuri poliittinen merkitys.


title: Miamit

text: Miamien alkuperäiseen uskontoon kuului myös erikoistilaisuuksissa harrastettu kannibalismi. . Sodissa saaduista vangeista osaa kidutettiin. Lopuksi heidät paistettiin ja syötiin. Tällaisista tapauksista on runsaasti muistiinmerkintöjä. Yleensä nämä menot olivat koko kansalle avoimet ja liittyivät uskonnollisiin seremonioihin. Vuonna 1821 Michiganin territorion kuvernoori Lewis Cass oli silminnäkijänä miamien keskiöisessä midewiwin-rituaalissa etsimässä vahvistusta huhuille juhlissa tapahtuvasta kannibalismista. Cass ei kuitenkaan kyennyt osoittamaan huhujen mahdollista todenperäisyyttä.


title: Miamit

text: Jesuiittapappi Claude-Jean Allouez, joka 1600-luvun jälkipuoliskolla opetteli miamien kielen ja perusti heidän kyläänsä lähetysaseman, on kirjannut ylös tietoja miamien alkuperäisistä tavoista, joihin kuului "mm." ihmisten uhraaminen pakanajumalalleen auringolle Jotkut historioitsijat uskovat, että miamit olivat esihistoriallisella ajalla tapahtuneessa intiaanikulttuurien yhteentörmäyksessä omineet aurinkojumalan Mississippin muinaiskulttuurista.


title: Miamit

text: Miamit asuivat kupolinmuotoisissa, kaislamatoin verhotuissa wigwameissa. Heidän kesäkylänsä sijaitsivat hedelmällisen maaperän omaavissa jokilaaksoissa. Alun perin kylät olivat suuria, ja niissä asui sukuja monista eri klaaneista. Osa heimoryhmistä liikkui kylästä toiseen. Miamien viljelemää ainutlaatuista muunnosta valkoisesta maissista pidettiin yleisesti suuressa arvossa. Elonkorjuun jälkeen kylät siirtyivät preerioiden liepeille biisoninmetsästyksen ajaksi. Yhteismetsästyksiä pidettiin saukien ja foxien kanssa. Lopuksi hajaannuttiin talveksi moniin eri metsästysleireihin.


title: Miamit

text: Eurooppalaisten muistiinpanojen mukaan miamit olivat sivistyneempiä kuin suurin osa naapureistaan. He olivat lisäksi hyvin ennakkoluulottomia ja varhaiset ranskalaiset tutkimusmatkaajat kuvasivat heitä kaunismuotoisemmiksi kuin muita alueen heimoja. Miamien lähimmät naapurit kickapoot ja mascoutenit näyttivät heidän rinnallaan talonpojilta tai köyhiltä maatyöläisiltä. Miameilla oli erityinen mieltymys pukeutua koristeellisiin ja näyttäviin vaatteisiin. Molemmat sukupuolet tatuoivat itsensä.


title: Miamit

text: Miameilla oli oikeus ottaa useampia vaimoja. Lapset ottivat isänsä klaanin. Naispuolinen avionrikkoja saatettiin tuomita kuolemaan tai häneltä leikattiin nenä merkiksi rikkomuksesta. Avioeron ottaminen oli helppoa. Yleensä riitti, kun jompikumpi puolisoista vain muutti pois.


title: Miamit

text: Erilaiset urheilukilpailut olivat miamien vapaa-ajan suuria koko kansan huvitilaisuuksia. Useimmiten kilpailut järjestettiin eri kylien kesken. Taitojen ja voimien mittaaminen eri pelien yhteydessä sai suuret yleisömäärät. Paini ja uinti olivat miesten suosimia lajeja. Naiset harrastivat keilailua, joka saattoi venyä useamman päivän mittaiseksi.


title: Pietarin metro

text: Pietarin metro () on Pietarin maanalainen metrojärjestelmä. Alueen pehmeän savisen maaperän vuoksi se on yksi maailman syvimmällä kulkevista metroista. Metroverkosto koostuu viidestä linjasta ja 63 asemasta. Heinäkuuhun 1992 saakka järjestelmän nimi oli Leningradin Leninin kunniamerkillä palkittu Leninin mukaan nimetty metro ().


title: Pietarin metro

text: Nykyisin Pietarin metroasemilla asemien nimet ovat näkyvillä myös länsimaisilla kirjaimilla, mikä helpottaa turistien liikkumista kaupungilla.


title: Pietarin metro

text: Suunnitelmia metron rakentamiseksi Pietariin oli jo vuonna 1899, mutta maanalainen rakentaminen osoittautui kaupungissa vaikeaksi Nevan suiston soisen maaperän sekä maanalaisten jokien ja onkaloiden vuoksi. Myös sodat ja vallankumoukset hidastivat metron rakentamista. Moskovan metron avaamisen jälkeen vuonna 1935 metro haluttiin pikaisesti myös Leningradiin.


title: Pietarin metro

text: Nykyisen metrojärjestelmän historia alkoi vuonna 1940, jolloin aloitettiin ensimmäisen linjan rakennustyöt. Se yhdisti kaikki tärkeimmät rautatieasemat ja avattiin juhlallisesti 15. marraskuuta 1955. Pääteasemat olivat tuolloin "Avtovo" (Автово, ) ja "Ploštšad Vosstanija" (Площадь Восстания). Ensimmäiset asemat ovat edelleen metrojärjestelmän koristeellisimpia ja kauneimpia. Seuraavina vuosina järjestelmää laajennettiin moneen otteeseen, ja se paisui Neuvostoliiton toiseksi suurimmaksi. 1950–70-luvuilla ensimmäistä linjaa pidennettiin: pääteasemaksi tuli 1958 "Ploštšad Lenina" (Площадь Ленина), 1966 "Datšnoje" (Дачное, ), 1975 "Lesnaja" (Лесная) ja "Akademitšeskaja" (Академическая), 1977 toisessa päässä "Prospekt Veteranov" (Проспект Ветеранов) ja lopulta 1978 "Devjatkino" (Девяткино, ).


title: Pietarin metro

text: Vuonna 1961 avattiin toinen linja "Teknilliseltä korkeakoululta" (Технологический институт, "Tehnologitšeski institut"; vaihtomahdollisuus linjalle 1 "Park Pobedyyn" (Парк Победы). Myös tätä linjaa jatkettiin seuraavina vuosina: 1963 "Petrogradskajalle" (Петроградская), 1969 "Moskovskajalle" (Московская) ja 1972 Kuptšinoon (Купчино, ). Vuonna 1967 avattiin kolmas, 1985 neljäs ja 2008 viides linja.


title: Pietarin metro

text: Vuonna 2017 metrossa tehtiin pommi-isku, jossa kuoli 14 ihmistä ja useita loukkaantui.


title: Pietarin metro

text: Pietarin metrolla on piirteitä, jotka erottavat sen muista entisen Neuvostoliiton metrojärjestelmistä. Kaupunkien ruuhkaisissa keskustoissa on tapana rakentaa tunnelit syvälle maan sisään ei ainoastaan rakenteellisista syistä, vaan myös koska asemat toimivat samalla väestönsuojina (monilla asemilla on pomminkestävät ovet ja suljetut ilmastointijärjestelmät). Muissa kaupungeissa metrotunnelit kohoavat kaupungin laita-alueita lähestyttäessä ylemmäksi, joskus jopa maan pinnalle asti, mutta Pietarissa geologiset olosuhteet Nevan suistossa pakottivat rakentamaan tunnelit hyvin syvälle jopa keskustan ulkopuolella. Pietarin metron 63 asemasta 55 on rakennettu syvälle.


title: Pietarin metro

text: Pietarin metron arkkitehtuuri ja suunnittelu kuvastavat metron rakentamisen aikana vaihtuneita olosuhteita politiikassa, taiteessa ja teknologiassa. Ensimmäiset 13 asemaa edustavat ns. "pyloni-asematyyppiä" (Kirovski zavod), jossa raiteet ovat omissa tunneleissaan sivuilla ja keskellä kulkee laiturina toimiva päälaiva, jota kannattelevat massiiviset nelikulmaiset pylonit. 14 asemaa edustaa suosittua "pylväs-tyyppiä" (Avtovo).


title: Pietarin metro

text: Vanhimmat asemat on rakennettu stalinistisen arkkitehtuurin mukaisesti hyvin koristeellisiksi, mutta jo vuodesta 1958 alkaen Nikita Hruštšovin aikana muotokielestä karsittiin kaikki ylimääräinen. Samaan aikaan kehitettiin uusi "suljettu asematyyppi" (tunnetaan myös nimellä "horisontaalinen hissi") (Majakovskaja), jossa laitureilla on ovet sulkemassa pääsyn raiteille, jos juna ei ole asemalla. Tätä tyyppiä rakennettiin kaikkiaan kymmenen asemaa, mutta rakenne osoittautui vika-alttiiksi eikä saavuttanut käyttäjien suosiota, joten vuoden 1972 jälkeen tyypin asemia ei enää rakennettu. Suljettuja asemia ei rakennettu muualle Neuvostoliittoon.


title: Pietarin metro

text: 1970-luvun puolivälissä leningradilaiset insinöörit kehittivät uuden "yksiholvisen" asematyypin (Ploštšad Mužestva), joka levisi muuallekin Neuvostoliiton alueella. Järjestelmä tunnetaan nimellä "leningradski odnosvod". Yksiholvisista asemista tuli kaikkein yleisin tyyppi, ja niitä on rakennettu Pietariin 16 kappaletta.


title: Pietarin metro

text: Pietarin metro on yleisilmeeltään siisti niin asemien kuin junienkin osalta. Laitureilla on valvontakameroiden lisäksi vartijoita, jotka huolehtivat metron turvallisuudesta ja ehkäisevät järjestyshäiriöitä. Taskuvarkauksien varalta erityisesti turistin on varottava levittelemästä rahojaan ja matkatavaroitaan metrossa.


title: Pietarin metro

text: Matkan voi maksaa rahakkeella (zeton, жетон) tai elektronisella kortilla. Koska maksu vaaditaan jo ylhäällä ennen metrotunneliin laskeutumista, on liputta matkustaminen liki mahdotonta. Valokuvaaminen on metrossa rajoitettu metron käyttäjän säännössä (Правила пользования пункт 9.17.), joka tarkoittaa sitä, että kuvaaminen on kaikilta osin sallittua mikäli ei käytä salamaa, eli salaman käyttö on kielletty. Ennen 2010 oli kuvaaminen kokonaan kielletty. Mikäli aseman vartija sattui näkemään valokuvaksen, rapsahti 100 ruplan sakko.


title: Pietarin metro

text: Keskustan suurimmilla asemilla asemalaiturin ja kiskojen välissä on laituriovet, jotka aukeavat automaattisesti vasta kun juna on saapunut asemalle. Näin vältetään kiskoille putoamisesta johtuvat onnettomuudet. Ruuhka-ajat ovat aamulla kello 8–10 ja illalla kello 16–19.


title: Pietarin metro

text: Pietarin metrojärjestelmää pyritään kehittämään ja laajentamaan jatkuvasti, vaikkakin kehitys on ollut aiottua hitaampaa. Viimeisten kymmenen vuoden aikana on avattu ainoastaan kuusi uutta asemaa. Vuosina 1995–2004 Nevan alittava osuus Kirovin–Viipurin linjasta välillä Lesnaja–Ploštšad Mužestva oli suljettuna, koska maanalainen joki puhkaisi tunnelin kattoon aukon. 1990-luvun talousvaikeuksien vuoksi rakennustöihin varattu budjetti oli pitkään alimittainen. Laajennustyöt ovat joidenkin lähteiden mukaan jopa 20 vuotta jäljessä aikataulustaan.


title: Pietarin metro

text: Metron kapasiteetin on nykyisellään arvioitu vastaavan vain puolta vaadittavasta. Vuonna 2010 avattavaksi suunniteltu uusi Amiraliteetin (Admiralteiskaja) asema aukesi 28.12.2011. Amitaliteetin aseman avaaminen viivästyi, koska se kohtasi yllättävää vastarintaa sisäänkäynnin tieltä purettavan talon asukkailta. Muita lähitulevaisuuden laajennuksia ovat kokonaan uudet linjat, joita on kaavailtu aina yhdeksään asti nykyisten viiden asemesta. Viides linja avattiin joulukuussa 2008, kun Zvenigorodskajan ja Volkovskajan asemien välinen osuus otettiin käyttöön. Maaliskuussa 2009 vanha neljäs (keltainen) linja muutettiin päättymään uudelle Spasskajan asemalle ja Komendantski Prospektin pää yhdistettiin viitoslinjaan. Viidennen linjan jatkoa Kuptšinon lähiön itäosaan rakennetaan parhaillaan. Uusimmat asemat, Buharestskaja ja Meždunarodnaja, avattiin 28.12.2012.


title: Pietarin metro

text: Joulukuussa 2012 julkistettiin uusi metrokartta, jossa on yksi kokonaan uusi linja, Krasnoselsko-Kalininskayan linja, ja kymmenen uutta asemaa. Vuoden 2013 aikana on määrä valmistua Spasskayan (Спасская) aseman oma uloskäynti (tällä hetkellä uloskäynti on joko Sadovayan tai Sennaya Ploschad'in asemien kautta) ja vuonna 2014 Sportivnayan (Спортивная) toinen uloskäynti. Kuudes linja eli Krasnoselsko-Kalininskayan linja avataan liikenteelle näiden jälkeen.


title: Nissan Fairlady Z

text: Nissan Fairlady Z -nimellä on myyty Japanissa seuraavia Nissan-malleja:


title: Mikael Ylöstalo

text: Martin Mikael Ylöstalo (s. 2. toukokuuta 1963 Sipoo) on suomalainen yleisurheilija. Ylöstalon päälaji oli 110 metrin aidat, mutta hän kilpaili myös muun muassa pikajuoksumatkoilla, korkeushypyssä ja kymmenottelussa. Ylöstalo edusti IF Sibbo-Vargarna -seuraa.


title: Mikael Ylöstalo

text: Ylöstalo voitti 110 metrin aitojen Suomen-mestaruuden vuosina 1988 (tulos 13,53w) ja 1989 (13,77) . Hopealla hän oli 1984, 1985 ja 1986 sekä pronssilla 1990.


title: Mikael Ylöstalo

text: Ylöstalo edusti Suomea Stuttgartin EM-kisoissa 1986, Rooman MM-kisoissa 1987 ja Soulin olympialaisissa 1988. Stuttgartissa Ylöstalo oli menossa välierissä loppukilpailuun, mutta kolhiminen viimeiseen aitaan pudotti hänet finaalista. Soulissa hän selvisi aina välieriin asti. Ennätyksensä 13,64 Ylöstalo juoksi 28. elokuuta 1988 Lohjalla. Ajallaan hän on Suomen kaikkien aikojen kuudenneksi nopein pika-aituri . Kymmenottelussa Ylöstalo keräsi parhaimmillaan 7 164 pistettä (1983) .


title: Mikael Ylöstalo

text: Kymmenottelija Otto Ylöstalo on Mikael Ylöstalon poika.


title: Siepot

text: Siepot (Muscicapidae) on varpuslintuihin kuuluva heimo, johon kuuluu 58 sukua ja 306 lajia. Lintujen uudessa luokittelussa osa rastaslintuihin (Turdidae) kuuluneista lajeista siirrettiin sieppoihin. Siepot talvehtivat pääasiassa Afrikassa. Nimensä mukaisesti siepot usein sieppaavat saaliinsa lennosta. Suomessa elävät esimerkiksi kirjosieppo ja satakieli.


title: Siepot

text: Osa nykyisin sieppojen heimoon kuuluvista lintusuvuista ja -lajeista luettiin aiemmin rastaiden ("Turdidae") heimoon. Näitä lintuja ovat muun muassa punarinta, leppälintu ja kivitasku, ja ne ovat tyypillisesti huomattavasti pienempiä kuin rastaat.


title: Sähke

text: Sähke eli "sähkösanoma" (vanhassa suomessa telegrafi tai telegrammi) on kirjallinen viesti, joka lähetetään kohteeseensa sähköttämällä.


title: Sähke

text: Alun perin sähkeet kulkivat lennätinlinjoja pitkin. Myöhemmin viestejä välitettiin langattomasti käyttämällä radioaaltoja.


title: Sähke

text: Sähkeet olivat aikanaan tärkeä kommunikaatioväline. Puhelimen, faksin, internetin ja sähköpostin kehitys tekivät sähkeistä tarpeettomia ja maailman viimeinen sähke lähetettiin Intiassa vuonna 2013.


title: Sähke

text: Nykyisellään käytetyin sähkeen muoto on korusähke onnitteluiden tai osanoton välittämiseksi. Korusähkeiden lähetys alkoi Suomessa vuonna 1922, jolloin otettiin käyttöön ns. loistosähkelomakkeita Kenraali Mannerheimin Lastensuojeluliiton hyväksi. Myöhemmin otettiin käyttöön muidenkin hyväntekeväisyysjärjestöjen esim. Sydäntautiliiton ja Tuberkuloosin vastustamisyhdistyksen korulomakkeita.


title: Airam

text: Oy Airam Electric Ab on suomalainen maahantuontiyritys ja valaisinvalmistaja. Airam maahantuo muiden muassa valonlähteitä, valaisimia, paristoja ja termostuotteita. Airamin historia alkaa vuodesta 1921, jolloin perustettiin Suomen Sähkölampputehdas Oy. Vuonna 2015 Airam oli yksityisomisteinen osakeyhtiö.


title: Airam

text: Valaisun pääpainotus on kodin ja vapaa-ajan energiaa säästävissä valaistusratkaisuissa sekä myymälä- ja ammattivalaistuksessa. Ohjelmaan kuuluvat Megaman-energiansäästölamput ja -valaisimet sekä teholedit, joissa on käytetty patentoitua TCH-jäähdytysteknologiaa (Thermal Conductive Highway). Käyttökohteita ovat muun muassa myymälät, ostoskeskukset, ravintolat, hotellit sekä kodin tilat.


title: Airam

text: Airam perustettiin vuonna 1921 nimellä Suomen Sähkölampputehdas Oy. Yhtiön osakkaiksi tulivat vuonna 1931 Oy Strömberg Ab, Suomen Kaapelitehdas Oy ja Pohjoismainen Sähkö Oy. Vuonna 1938 yhtiön nimi muutettiin Oy Airam Ab:ksi. Airam-nimeen päädyttiin, koska yhtiölle haluttiin ram-loppuinen nimi niin kuin kilpailijoilla Osram ja Tungsram; hehkulampun yksi raaka-ainehan oli volfram. Myöhemmin yhtiön osakekanta siirtyi kokonaan Suomen Kaapelitehtaan (sittemmin Oy Nokia Ab) omistukseen. Nokia myi yhtiön vuonna 1985 kahdelle palveluksessaan olleelle toimihenkilölle management buyout -kaupalla. Vuonna 1990 perustettiin Oy Airam Electric Ab, jolle siirtyi Oy Airam Ab:n liiketoiminta.


title: Airam

text: Airamilla oli tehdastoimintaa Helsingin Suutarilassa, jonne 1970-luvulla siirtyivät loiste- ja hehkulamppujen tuotanto. Puistolan lasitehdas valmistui vuonna 1944, ja Puistolassa puristettiin myös äänilevyjä 1960-luvulta alkaen. Airam vastasi vuoden 1952 Helsingin olympialaisten tulostaulun valmistuksesta ja tekniikasta.


title: Airam

text: Airam Electric on lähinnä maahantuontiyritys, joka valmistaa itse valaisimia. Airam-merkillä myytävät energiansäästölamput samoin kuin Airam Electricin maahantuomat Megaman-lamput valmistaa hongkongilainen Neonlite Electronic & Lighting (HK) Ltd Xiamenissa, Kiinassa.


title: Nemean taistelu

text: Nemean taistelu käytiin vuonna 394 eaa. Spartan ja sen vihollisten Theban, Korintin, Argoksen ja Ateenan välillä. Taistelu käytiin Korintin alueella, kuivuneen Nemea-joen (Νεμέα) uomassa. Spartalaiset voittivat taistelun, joka yhdessä Koroneian taistelun kanssa antoi Spartalle etulyöntiaseman sodan alkuvuosina.


title: Nemean taistelu

text: Spartalla oli perinteisesti kaksi kuningasta. Korintin sodan alkaessa Agesilaos II oli Aasiassa sotimassa Persiaa vastaan. Hänen hallitsijakumppaninsa Agesipolis I oli vielä vasta lapsi. Spartalaiset valitsivat erään Aristodemoksen johtamaan Spartan joukkoja heidän vihollisiaan vastaan jotka olivat keränneet joukkonsa Korintin lähettyville. Samalla Agesilaokselle lähetettiin määräys palata pikaisesti Kreikkaan armeijansa kanssa.


title: Nemean taistelu

text: Aristodemos marssi suoraan Korinttia kohti noin 18 000 hopliittia käsittävän armeijan kanssa. Heistä 6000 oli spartalaisia ja loput olivat Peloponnesolaisliiton kaupungeista. Spartan vastustajilla oli noin 24 000 hopliittia. Spartalaiset joukot taistelivat rivistönsä oikealla siivellä, kuten heidän tapansa oli. Ateenalaiset olisivat halunneet taistella omalla oikealla siivellä, mutta kun thebalaiset vastustivat tätä oli heidän otettava asemansa rivistön vasemmalla siivellä, eli spartalaisia vastapäätä. Kummatkin rivistöt liukuivat oikealle samalla kun armeijat marssivat toisiaan vastaan. Kummankin aremeijan oikea siipi kukisti vastustajansa. Spartalaiset kukistivat ateenalaiset, jotka pakenivat. Samalla thebalaiset löivät peloponnesolaiset. Spartalaiset kääntyivät vielä voittamattomia vihollisiaan vastaan, ja kukistivat ensin argoslaiset, korinttilaiset, ja lopuksi thebalaiset. Liittolaisista kuoli tai haavoittui noin 2800 sotilasta, kun taas spartalaisten ja peloponnesolaisten tappiot olivat vain 1100.


title: Nemean taistelu

text: Vaikka spartalaiset voittivatkin, eivät he pystyneet murtautumaan Korintinkannaksen poikki Keski-Kreikkaan. Yhdessä Koroneian taistelun kanssa Nemean taistelu olivat ainoat "perinteiset" hopliittitaistelut sodan aikana.


title: Antti Haapakoski

text: Antti Ensio Haapakoski (s. 6. helmikuuta 1971 Kalajoki) on suomalainen entinen pika-aitajuoksija. Hän oli paras suomalainen pika-aituri lähes koko 1990-luvun. Haapakoskea pidettiin nuorten sarjoissa Arto Bryggaren veroisena lahjakkuutena hänen voitettuaan nuorten Euroopan mestaruuden vuonna 1989 sekä nuorten maailmanmestaruuden vuonna 1990. Haapakoski ei urallaan kuitenkaan yltänyt arvokisamitaleihin aikuisten kansainvälisellä tasolla. Syksyllä 2009 Haapakoski nimettiin Suomen Urheiluliiton pika- ja aitajuoksujen puolipäiväiseksi lajivalmentajaksi.


title: Antti Haapakoski

text: Haapakoski voitti 110 metrin aitojen Suomen mestaruuden kaikkiaan kuusi kertaa vuosina 1990 ja 1993–1997. Hallissa hän voitti 60 metrin aidat 1992, 1993, 1995 ja 1997.


title: Antti Haapakoski

text: Haapakoski oli mukana yleisurheilun EM-kisoissa 1990 ja 1994, MM-kisoissa 1991, 1993, 1995 ja 1997 sekä olympialaisissa 1992 ja 1996. Parhaimmillaan hän oli EM-kisoissa 1994 kuudes.


title: Antti Haapakoski

text: Haapakosken ennätys 110 metrin aidoissa oli Kuortaneella juhannuskisoissa 24. kesäkuuta 1995 juostu 13,42. Ajallaan hän on kaikkien aikojen suomalaistilastossa toisena Arto Bryggaren jälkeen. Haapakosken nimissä ovat 19-vuotiaiden Suomen ennätys aikuisten 106,7 senttimetriä korkeilla aidoilla 13,65 (1990) ja 22-vuotiaiden Suomen ennätys 13,55 (1992). Sallittua kovemmassa myötätuulessa Haapakoski juoksi 13,26 (Sestriere 1994).


title: Antti Haapakoski

text: Seuratasolla Haapakoski edusti Kalajoen Junkkareita.


title: Playing the Angel

text: Playing the Angel on Depeche Moden yhdestoista albumi, joka julkaistiin 17. lokakuuta 2005.


title: Playing the Angel

text: Playing the Angel otettiin fanien ja useimpien kriitikoiden puolesta hyvin vastaan. Vaisuna pidetyn Exciterin jälkeen Depeche Moden katsottiin palanneen juurilleen Alan Wilderin lähdön jälkeen. Levy myi vuosina 2005–2006 yli neljä miljoonaa kappaletta.


title: Playing the Angel

text: Levy on Depeche Moden ensimmäinen, jolle yhtyeen laulaja David Gahan sekä rumpali Christian Eigner ovat kirjoittaneet kappaleita ("Suffer Well", "I Want It All" ja "Nothing's Impossible").


title: Playing the Angel

text: Playing the Angel kohosi Suomen virallisen albumilistan kärkeen ja myi kultaa.


title: Äänihuulet

text:
Äänihuulet ovat kurkunpäässä sijaitseva kudospoimupari, joiden väliin jää äänirako. Työntyessään äänihuulten välistä ilmavirta panee ne värähtelemään synnyttäen siten ääntä.
Ihmisäänen korkeuden ero miesten, naisten ja lasten välillä selittyy äänihuulten kokoerolla. Miesten äänihuulet ovat kooltaan ja massaltaan suuremmat, siksi ne värähtelevätkin matalammalla taajuudella. Äänihuulet muodostuvat viidestä erilaisesta kudoskerroksesta, jotka ovat epiteelikudos, proprian pinta-, keski- ja syväkerros sekä syvin osa, lihaskudos, joka muodostaa äänihuulien ytimen.


title: Äänihuulet

text: Ihmisen äänihuulet ovat pohjimmiltaan samankaltaiset kuin muilla nisäkkäillä. Esimerkiksi koirat ulvovat, naudat ammuvat ja siat kirkuvat samankaltaisia äänihuulia käyttäen kuin ihmisellä. Ihminen pystyy myös matkimaan muiden nisäkkäiden päästelemiä ääniä.


title: Äänihuulet

text: Äänihuulten edessä sijaitsee niitä suojaava kilpirusto.


title: Äänihuulet

text: Mekaanisessa näkökulmassa tarkastellaan kudoksen rakennetta eli kiinteisyyttä, massaa ja kimmoisuutta, jolloin kerrokset jaetaan kolmeen erilaiseen osaan, jotka ovat kuori, siirtymäkudos ja ydin.


title: Trafalgarinniemi

text: Trafalgarinniemi () on Atlantin rannikolla Cádizin maakunnassa Espanjan Andalusiassa sijaitseva niemi, joka muodostaa Gibraltarinsalmen läntisimmän osan. Maakunnan pääkaupunki Cádiz sijaitsee niemestä noin 40 kilometriä luoteeseen. Muita lähistön kuntia ovat muun muassa Vejer de la Frontera ja Barbate, joista jälkimmäisen alueella niemi sijaitsee. Trafalgarinniemen nimi tulee luultavasti arabian kielen sanoista "Taraf al-Gharb", jotka tarkoittavat läntistä niemeä.


title: Trafalgarinniemi

text: Vuonna 1805 niemen edustalla käytiin Trafalgarin meritaistelu, jossa Englannin kuninkaallinen laivasto tuhosi ranskalaisista ja espanjalaisista aluksista koostuneen Napoleonin laivaston.


title: Trafalgarinniemi

text: Nykyään Trafalgarinniemi on suosittu matkailukohde sekä espanjalaisten että ulkomaalaisten keskuudessa. Niemen ympärillä esiintyvät kovat tuulet tekevät paikasta ihanteellisen leijasurffaukselle.


title: Trafalgar

text: Trafalgar voi viitata seuraaviin:


title: American Academy of Arts and Sciences

text: American Academy of Arts and Sciences on vuonna 1780 perustettu yhdysvaltalainen tiedeyhteisö, jossa vuonna 2006 oli 4 000 jäsentä ja 600 ulkomaista kunniajäsentä. Jäsenistössä on yli 170 nobelistia. Huhtikuussa 2006 yhteisö kutsui suomalaisen akatemiaprofessori Ilkka Hanskin ulkomaiseksi kunniajäsenekseen.


title: Luotisade Broadwaylla

text: Luotisade Broadwaylla ("Bullets Over Broadway") on Woody Allenin ohjaama ja käsikirjoittama, vuonna 1994 valmistunut komediaelokuva. 1920-luvun New Yorkiin sijoittuvassa äänekkäässä farssissa neuroottinen näytelmäkirjailija (John Cusack) joutuu mafian valvonnan alle ja vaarantaa paitsi seuraavan ensi-iltansa, myös koko uransa.


title: Luotisade Broadwaylla

text: Elokuva sai kaikkiaan seitsemän Oscar-palkintoehdokkuutta, mm. paras miessivuosa (Chazz Palminteri), paras naissivuosa (Dianne Wiest ja Jennifer Tilly) sekä paras ohjaus (Woody Allen). Elokuva sai kuitenkin vain yhden palkinnon, kun Dianne Wiestille myönnettiin Oscar parhaasta naissivuosasta.


title: Luotisade Broadwaylla

text:
Ehdokkaana:
Ehdokkaana:


title: Santtu Luoto

text: Santtu Luoto (s. 1964) on helsinkiläinen toimittaja ja tietokirjailija.


title: Santtu Luoto

text: Luoto on työskennellyt mm. rockin ajankohtaislehti Rumban toimituspäällikkönä (1990–1992) sekä toimittanut Ylen Radiomafia-kanavalle lukuisia populaarikulttuuria käsitteleviä radiosarjoja, kuten sarjat "Jee Jee Jee – suomalaisen rockin historia", "Café Veijon Baari", "Radio Radikal", "Aikakausradio" ja "Kohtaaminen – miten minusta tuli minä".


title: Santtu Luoto

text: Vuosina 1995–2009 Luoto työskenteli tv-tuottajana ja käsikirjoittajana Broadcasters Oy:ssa ja 2009-2010 Tarinatalo Oy:ssa, josta jättäytyi vapaaksi toimijaksi. Hänen tuotantojaan ovat mm. "Minä ja Sarasvuo", "Suomen parhaat", "Uutisvuoto" ja "SF-studio". Luoto on myös tehnyt kirjallista yhteistyötä mm. jääkiekkovalmentaja Alpo Suhosen ja soppamies Harri Syrjäsen kanssa sekä toiminut käsikirjoittajana muun muassa Jarkko Tammisen estradishow Stars Show'ssa.


title: Santtu Luoto

text: Luoto on palkittu mm. Yleisradion koulutusrahasto KOURAn kunniamaininnalla (1994), Musiikki & Median Industry Awardeilla "Vuoden radiotoimittaja" ja "Vuoden maineteko" (1996) sekä valtion tiedonjulkistamispalkinnolla (1998). Lisäksi hänen käsikirjoittamansa ja tuottamansa tv-ohjelmat ovat voittaneet lukuisia Venla- ja Telvis-palkintoja. Suomen Palloliitto on palkinnut Luodon "Vuoden Grassroots-toimijana" (2013) ja Palloliiton Helsingin piiri "Vuoden Kaikki pelaa -ohjaajana" (2013). FC Kontu luovutti Luodolle Palloliiton seuratoimijan hopeisen ansiomerkin (2017).


title: Santtu Luoto

text: Vapaa-aikanaan Luoto harrastaa jalkapallovalmennusta (FC Kontu, seuran tyttöpuolen valmennuspäällikkö 2008-2012, naisten edustusjoukkueen valmentaja 2010-2011, T02- ja T01-joukkueiden valmentaja vuodesta 2011 sekä Suomen kuurojen naisten futsalmaajoukkueen valmentaja 2018->), "oudon tietokirjallisuuden" keräämistä sekä Kanadan kulttuurihistorian tutkimista.Artikkeleita muissa teoksissa:


title: Faksi

text: Faksi eli telefaksi on tietoliikenneteknologia, jota käytetään välittämään kopioita fyysisistä dokumenteista matkojen päähän puhelinverkon välityksellä. Tällainen lähetetty viesti kulkee myös nimellä telekopio (kaukojäljennös) ja viestin lähettämiseen käytetty laite voi olla telekopioija, telekopiolaite tai telekopiokone. Sana "tele" on kreikkaa ja tarkoittaa kaukaista, etäistä, matkojen päässä olevaa. Faksi puolestaan on lyhenne sanasta faksimile, latinan "fac simile" eli tehdä samanlainen, joka tarkoittaa näköispainosta eli tarkkaa jäljennöstä, ja viittaa alun perin kirjoihin. Muissa kielissä sana faksi esiintyy usein muodossa fax tai telefax.


title: Faksi

text: Telekopiokone on oikea sana kuvaamaan faksin toimintaa, sillä faksaus yhdistää skannerin eli kuvanlukijan, modeemin ja printterin eli tulostimen yhteen monitoimilaitteeseen. Sekä lähettäjällä että vastaanottajalla täytyy luonnollisesti molemmilla olla oma laitteensa, jotta lähetystapahtuma voi toimia. Faksia lähetettäessä lähettäjän kuvanlukija lukee alkuperäisen fyysisen dokumentin ja muuttaa sen digitaaliseksi kuvaksi, modeemi lähettää kuvan sähkösignaaleina puhelinverkkoa pitkin, ja vastaanottajan tulostin toisessa päässä tulostaa näiden signaalien perusteella kaksoiskappaleen alkuperäisestä dokumentista.


title: Faksi

text: Monipuolisemmat faksilaitteet voidaan kytkeä tietokoneeseen, jolloin ne voivat toimia suoraan tietokoneen skannerina ja tulostimena, joko siirtäen dokumentteja kuvina paperilta tietokoneen muistiin tai vastaavasti tulostaen tietokoneen muistissa olevaa tietoa paperille. Tällainen faksi voi myös korvata kopiokoneen.


title: Faksi

text: Faksi keksittiin jo vuonna 1843, kun sähkeen välityksellä toimivalle kopioijalle haettiin patentti. Seuraavina vuosikymmeninä, siis jo paljon ennen puhelimen keksimistä, faksia kehitettiin edelleen, muttei otettu käytäntöön. 1920-luvulla kehitettiin radion välityksellä toimivat faksit sekä ensimmäiset varsinaiset nykyaikaista faksia muistuttavat kojeet. Ensimmäinen puhelinverkkoon liitetty nykymuotoinen telefax otettiin käyttöön Yhdysvalloissa vuonna 1964.


title: Faksi

text: Faksi tuli yleiseen käyttöön vasta 1970-luvulla, kun tietoliikenneteknologian kustannukset olivat laskeneet riittävän alhaiselle tasolle. Aluksi se saavutti suuren suosion Japanissa, paljolti koska japanin kielen monimutkaisia kirjoitusjärjestelmiä, etenkin kanjia, oli nyt helppoa siirtää paperille kirjoitettuna matkojenkin päähän. Faksiteknologian halventuessa seuraavan kymmenen vuoden aikana se saavutti suosion myös länsimaissa, ja vuoden 1985 tienoilla faksit olivat hyvin yleisiä kaikissa teollisuusmaissa. Tämä oli niin kutsuttua faksin kulta-aikaa.


title: Faksi

text: Faksi oli erityisen suosittu yrityksissä, mutta monet yksityisetkin henkilöt hyödynsivät sitä viestinnässään. Faksilaitteiden yleisyys antoi mainostajille ja suurpostittajille uuden keinon lähestyä yleisöä. Mainostajat jotka tapaavat lähettää mainospostia tavallisen postin mukana, pystyivät nyt lähettämään sitä suoraan yritysten ja yksityisten ihmisten fakseihin. Tämä herätti valtavasti närkästystä, sillä faksista tulevat mainokset tulostuvat tietenkin vastaanottajan paperille, ja näin mainostamisen kohde joutui maksamaan saamistaan mainoksista. Tämä markkinoinnin keino tuomittiin yleisesti. Kyseessä oli eräs muoto roskapostista, nykyään sitä vastaa spam sähköpostissa.


title: Faksi

text: 1990-luvulla tietokoneiden ja niiden sovellusten yleistyessä yritykset alkoivat ottaa käyttöön sisäverkkoja ja faksaamisen tarve väheni. Kun sitten Internet tuli tavallisen kansan käyttöön, se antoi monipuoliset mahdollisuudet siirtää tietoa ja dokumentteja tarvittaessa kokonaan paperittomasti. Faksin käyttö on tämän jälkeen vähentynyt huomattavasti, ja, vaikka useilla yrityksillä onkin edelleen käytössään faksausmahdollisuus, teknologia on jo enimmäkseen jäänyt syrjään.


title: Philadelphia (elokuva)

text: Philadelphia on vuoden 1993 draamaelokuva, jonka on ohjannut Jonathan Demme ja käsikirjoittanut Ron Nyswaner. Elokuvan päärooleissa esiintyvät Tom Hanks, Denzel Washington ja Antonio Banderas.


title: Philadelphia (elokuva)

text: Hanks näyttelee elokuvassa Andrew Beckettiä homoseksuaalia asianajajaa, joka työskentelee hyvämaineisessa philadelphialaisessa lakifirmassa. Kun yhtiökumppaneille paljastuu, että hänellä on AIDS, hänet erotetaan. Beckett palkkaa homofobisen asianajajan Joe Millerin (Washington) taistelemaan hänen puolestaan.


title: Philadelphia (elokuva)

text: Philadelphia oli ensimmäinen Hollywoodin suuren budjetin ja suurten tähtien elokuva, joka käsitteli AIDS-tilannetta Yhdysvalloissa, ja se oli myös merkki homokuvauksen muutoksesta realistisempaan suuntaan. Monet homoseksuaaliset elokuvakriitikot arvostelivat Philadelphiaa siitä, että Hanksin ja Banderasin roolihenkilöt eivät esitä normaaleja suhteen rakkaudenosoituksia, kuten suudelmia. Vuoden 1996 dokumentissa "The Celluloid Closet" Hanks kuitenkin huomauttaa, että monet tällaiset kohtaukset on leikattu pois lopullisesta elokuvasta. DVD-versiosta löytyy kuitenkin myös mm. kohtaus, jossa Hanks ja Banderas ovat sängyssä.


title: Philadelphia (elokuva)

text: Elokuva voitti kaksi Oscaria: Tom Hanks parhaasta miespääosasta ja Bruce Springsteen parhaasta laulusta. Lisäksi se oli ehdolla kolmeen muuhun Oscariin. Hanks ja Springsteen voittivat myös Golden Globen ja Springsteen lisäksi musiikkiteollisuuden Grammy-palkinnon parhaasta elokuvaan tehdystä laulusta.


title: Philadelphia (elokuva)

text:
Ehdokkaana:
Ehdokkaana:
Ehdokkaana:


title: Philadelphia (elokuva)

text: "Video-oppaassa" vuodelta 1994 Olavi Similä luonnehtii "Philadelphiaa" yksioikoiseksi, jopa lapselliseksi herkistelyksi ja antaa sille kolme tähteä viidestä, mikä vastaa sanallista arviota ”hyvä”.


title: Dieter Baumann

text: Dieter Baumann (s. 9. helmikuuta 1965 Blaubeuren, Länsi-Saksa) on saksalainen entinen kestävyys- ja keskimatkojen juoksija.


title: Dieter Baumann

text: Baumann voitti ensimmäisen arvokisamitalinsa vuonna 1987 sijoittumalla hopealle sisäratojen EM-kilpailujen 3 000 metrin juoksussa. Seuraavana vuonna hän osallistui Soulin olympialaisten 5 000 metrin juoksuun. Loppukilpailussa Kenian John Ngugi aloitti irtiottonsa jo hyvissä ajoin, mutta Baumann onnistui käyttämään 1 500 metrin juoksusta saamaansa nopeutta ja voitti muut juoksijat loppukirikamppailussa nousten hopealle. Haagin sisäratojen EM-kilpailuissa 1989 hän voitti kultaa 3 000 metrillä ja Budapestin sisäratojen MM-kilpailuissa samana vuonna pronssia samalla matkalla. Tokion MM-kilpailuissa 1991 hän sijoittui 5 000 metrillä neljänneksi. Myöhemmin samana vuonna hän voitti MM-loppukilpailun voittajan Kenian Yobes Ondiekin Kölnissä käydyssä 3 000 metrin kilpailussa.


title: Dieter Baumann

text: Vuonna 1992 Baumann paransi Saksan ennätystä 5 000 metrillä jo alkukaudesta. Barcelonan olympialaisissa 5 000 metrin loppukilpailu alkoi kovalla vauhdilla, mutta vauhti hidastui juoksun edetessä. Viimeisellä kierroksella Baumann jäi takasuoralla neljän afrikkalaisjuoksijan pussiin, mutta loppusuoralla hän juoksi viimeiset 100 metriä aikaan 11,9 ja voitti olympiakultaa. Samana vuonna hänet valittiin Saksassa vuoden urheilijaksi.


title: Dieter Baumann

text: Helsingin EM-kilpailuissa 1994 Baumann voitti 5 000 metrin mestaruuden helposti. Seuraavana vuonna Göteborgin MM-kilpailuissa hän oli samalla matkalla yhdeksäs. Muutamaa päivää myöhemmin hän paransi jälleen Saksan ennätystä juosten Haile Gebrselassien jälkeen toiseksi Zürichissä. Atlantan olympialaisissa hän sijoittui neljänneksi. Ateenan MM-kilpailuissa 1997 hän oli 5 000 metrillä viides. Hieman myöhemmin hänestä tuli ensimmäinen eurooppalaisjuoksija, joka alitti 13 minuutin rajan 5 000 metrillä, kun hän juoksi Zürichissa ajan 12.54,70.


title: Dieter Baumann

text: Budapestin EM-kilpailuissa 1998 Baumann voitti hopeaa 10 000 metrin juoksussa. Samana vuonna hän voitti yleisurheilun maailmancupin. 19. lokakuuta 1999 hän jäi kiinni nandrolonin käytöstä ja sai kahden vuoden kilpailukiellon. Baumann otti vapaaehtoisia dopingtestejä ja kävi ilmi, että hänen elimistönsä nandrolonitasot olivat erittäin korkeat ja ne vaihtelivat voimakkaasti vuorokaudenaikaan nähden. Lopulta Saksan yleisurheiluliitto uskoi Baumannin selityksen, että joku oli pannut dopingia hänen hammastahnaansa. Baumann selviytyi Sydneyn olympialaisten Saksan joukkueeseen, mutta Kansainvälinen yleisurheiluliitto IAAF ei uskonut selitystä, vaan piti Baumannin kilpailukiellon voimassa.


title: Dieter Baumann

text: Kilpailukieltonsa loppumisen jälkeen Baumann palasi radoille ja voitti Münchenin EM-kilpailuissa 2002 hopeaa 10 000 metrillä. Baumann lopetti kilpauransa 8. syyskuuta 2003. Urheilu-uransa jälkeen Baumann on toiminut kestävyysjuoksuvalmentajana. Nykyisin hän asuu vaimonsa Isabellen ja kahden lapsensa kanssa Tübingenissä.


title: Thomas Sykora

text: Thomas Sykora (s. 18. toukokuuta 1968 Göstling an der Ybbs, Itävalta) on itävaltalainen uransa lopettanut alppihiihtäjä, joka aktiiviurallaan erikoistui pujotteluun. Hän saavutti pujottelussa yhdeksän maailmancupin osakilpailuvoittoa ja 21 palkintopallisijaa. Pujottelucupin voitto tuli kahdesti vuosina 1997 ja 1998. Naganon olympialaisissa hän otti pronssia ja maailmanmestaruuskisoissa hän oli kaksi kertaa pujottelun yhdeksäs.


title: IBAN

text: IBAN ("International Bank Account Number"), kansainvälinen pankkitilinumero koostuu ISO 3166 -standardin tilinpitäjäpankin maakoodista (Suomessa FI) ja kaksimerkkisestä tarkisteesta sekä tilinumerosta. Pankin BIC-tunnuskoodia käytetään yhdessä IBAN-tilinumeron kanssa. IBANia ja BICiä käytetään aina SEPA-maksuissa, maksuissa yhteiselle euromaksualueelle (Euroopan unionin ja EFTAn alue). IBANin tarkoituksena on edistää kotimaan ja ulkomaan maksuliikenteen automatisointia. IBAN otettiin Suomessa käyttöön 1. lokakuuta 2001. IBAN-numeron on määritellyt eurooppalaisten pankkien standardisointijärjestö ECBS ("European Committee for Banking Standards"). IBAN standardoitiin vuonna 1997 nimellä ISO 13616. IBANia ylläpitää SWIFT.


title: IBAN

text: Suomen maksuliikenteessä virallinen siirtymäaika IBAN-numeroiden käyttöön päättyi vuoden 2010 lopussa. Osa pankeista hyväksyi vanhat tilinumerot vielä lokakuun 2011 loppuun saakka. Useimmissa verkkopankeissa voi edelleenkin kirjoittaa maksun saajan tilinumeron vanhassa kansallisessa muodossa. Verkkopankkiohjelmisto muuntaa tilinumeron IBAN-muotoon.


title: IBAN

text: IBAN-muotoinen tilinumero koostuu seuraavista osista:


title: IBAN

text:
Suomalainen IBAN on pituudeltaan 18 merkkiä. IBAN-tilinumero voidaan muodostaa suomalaisesta tilinumerosta laskurin avulla. Pankit kuitenkin suosittelevat käyttämään pankkien omia IBAN-laskureita tai tarkistamaan tilinumeron tiliotteesta. Ulkomaisten tilinumeroiden muuttaminen suoraan IBAN-muotoon on hankalampaa.IBAN-tilinumeron tarkistamisessa voidaan noudattaa seuraavaa algoritmia:
Mikäli jakojäännökseksi saadaan luku 1, on kyseinen tilinumero muodollisesti kelvollinen IBAN-tilinumero. Tämä ei kuitenkaan takaa, että kyseessä olisi käytössä oleva tilinumero.


title: IBAN

text:
Esimerkiksi tilinumeron FI42 5000 1510 0000 23 tarkistaminen tapahtuisi seuraavasti:
Jakojäännös on 1, joten tilinumero on muodollisesti kelvollinen IBAN-tilinumero.


title: IBAN

text: Alkuperäinen BBAN-muotoinen tilinumero (esim. 159030-776) muunnetaan ensin 14-numeroiseen konekieliseen muotoon (15903000000776):


title: IBAN

text: Kokonaisen 14-numeroisen BBAN-tilinumeron loppuun liitetään maatunnus ja kaksi nollaa (15903000000776FI00).


title: IBAN

text: Seuraavaksi tilinumeron kaikki kirjaimet, mukaan lukien maatunnukset, korvataan numeroilla siten, että A=10, B=11, ..., Z=35. (15903000000776FI00 -> 15903000000776151800).


title: IBAN

text: Näiden vaiheiden tuloksena saadusta luvusta lasketaan tarkistenumero:


title: IBAN

text: Lopuksi lisätään maatunnus sekä kaksi kaksinumeroinen tarkiste konekielisessä muodossa olevan tilinumeron eteen (FI3715903000000776). Tulos esitetään usein selkeyden vuoksi ryhmiteltynä (FI37 1590 3000 0007 76).


title: IBAN

text: Suomalaisesta vanhassa muodossa olevasta tilinumerosta saa IBAN-tilinumeron IBAN-laskurilla.


title: Socket 370

text: Socket 370 on pääasiassa Intelin käyttämä tietokoneiden suoritinkanta. Kanta korvasi Intelin aiemmin käyttämän Slot 1 -suoritinkannan. Kantaan sopivia suorittimia olivat Intelin Celeron sekä Pentium III -suorittimet. Muita kantaan sopivia suorittimia on yhä tuotannossa oleva Via C3 joka on käytössä yrityksen suhteellisen suosituissa Mini-ITX kokoonpanoissa. Socket 370 on saanut nimensä yleisen käytännön mukaisesti kannassa olevien liitäntäpintojen määrän mukaan. Intel korvasi kannan omassa käytössään Socket 423, Socket 478 sekä Socket 775 kannoilla. Kannassa on olemassa yksiväyläisiä väylänopeuksia aina 66 MHz nopeudesta 133 megahertsiin.


title: Sivutuotepuu

text: Sivutuotepuu on sahateollisuuden ja muun puutuoteteollisuuden valmistusprosesseissa syntyvää sivutuotetta, joka jää jäljelle, kun puutavarasta on käytetty tuotteisiin halutut osat. Sivutuotepuuta ovatSivutuotepuu ei ole jätettä, koska sitä voidaan hyödyntää selluloosan tai lastulevyn raaka-aineena taikka se voidaan käyttää energiantuotantoon. Poltetun puun tuhkakin voidaan vielä hyötykäyttää lannoitteena.


title: Länsirintama (ensimmäinen maailmansota)

text: Länsirintama oli ensimmäisessä maailmansodassa Saksan ja Ranskan välinen rintamalinja, joka vakiintui suunnilleen marraskuussa 1914. Ranskan puolella taisteli monien muiden maiden joukkoja, muun muassa brittejä, belgialaisia ja lopulta myös yhdysvaltalaisia.


title: Länsirintama (ensimmäinen maailmansota)

text: Länsirintama syntyi, kun Saksan hyökkäys Ranskaan jämähti paikoilleen. Rintaman juuttuminen paikoilleen johtui siitä, että puolustusaseet olivat kehittyneet niin tehokkaiksi, että niillä pystyttiin usein estämään suuret jalkaväen ja ratsuväen hyökkäykset. Lisäksi molempien osapuolten voimasuhteet olivat suunnilleen tasan.


title: Länsirintama (ensimmäinen maailmansota)

text: Länsirintamalla käytiin monia suuria taisteluja, joista tunnetuimmat ovat Ypresin, Sommen ja Verdunin taistelut. Ne olivat strategisesti turhia ja tuloksettomia. Länsirintaman jatkuvat miestappiot ja umpikujaan ajautunut sota loivat aikaa myöten sotijamaihin sotaväsymystä ja kapinointihalua.


title: Länsirintama (ensimmäinen maailmansota)

text: Sodan lopussa myös Yhdysvallat lähetti joukkojaan länsirintamalle. Länsirintaman paikoilleen jämähtänyt sodankäynti johti panssarivaunun kehittämiseen. Niiden ja aiempaa tehokkaamman taktiikan avulla ympärysvallat mursivat vuonna 1918 ensin länsirintaman ja sen takana olevan Hindenburg-linjan. Merisaarron näännyttämä Saksa antautui.


title: Länsirintama (ensimmäinen maailmansota)

text: Länsirintama oli Benelux-maista Ranskan rajoja myötäillen aina Ranskan, Saksan ja Sveitsin rajalle ulottuva rintamalinja. Ympärysvaltoihin kuuluneen Italian ja keskusvaltoihin kuuluneen Itävalta-Unkarin rajalinjaa Alpeilla ei yleensä lueta länsirintamaan vaan pidetään omana rintamanaan.


title: Länsirintama (ensimmäinen maailmansota)

text: Kun taistelevat osapuolet vakiinnuttivat asemiaan, kaivettiin sodan kestäessä alueelle monia juoksuhautaketjuja. Konekivääri oli länsirintaman joukkotuhoase, mutta muutamissa taisteluissa saksalaiset käyttivät muun muassa kemiallisia aseita. Koska länsirintama pysyi pitkään melko vakaana, sanottiin ”länsirintamalta ei mitään uutta”.


title: Länsirintama (ensimmäinen maailmansota)

text: Pohjimmainen syy länsirintaman syntyyn oli se, ettei Saksa kyennyt sodan alussa vyöryttämään ranskalaisia muun muassa sen takia, että joukkoja oli liian vähän ja niitä ei osattu käyttää parhaalla mahdollisella tavalla. Ranskan onnistui suurin ponnistuksin pysäyttää Saksan jossain määrin haparoiva eteneminen Marnejoella. Marnen taistelun jälkeen joukot kaivautuivat maahan suojautuakseen konekiväärien ja tykistön tulitukselta. Länsirintaman vakiintumista edelsivät Marnen taistelu ja pohjoisen länsirintaman synty eli ”kilpajuoksu Atlantille”. Konekivääristä tulikin länsirintaman todellinen ”joukkotuhoase”.


title: Länsirintama (ensimmäinen maailmansota)

text: Länsirintamalla käytiin 1915–1917 monia valtavia, suuria miestappioita aiheuttaneita taisteluja, joissa kuoli satoja tuhansia sotilaita molemmin puolin. Suuri hyökkäys alkoi tykistön tulivalmistelulla, joka jauhoi vastustajan asemia maan tasalle. Tätä seurasi suuri jalkaväkihyökkäys, joka tyrehtyi puolustajan konekiväärituleen, piikkilankaan ja tykistökeskityksiin. Puolustaja onnistui ajamaan hyökkääjän pois, ja rintama siirtyi muutamia satoja metrejä tai muutaman kilometrin. Varsinkin taistelevista sotilaista suurten taisteluiden on täytynyt tuntua turhilta, mutta laajemminkin niitä pidettiin turhana miesten tapattamisena. Näitä taisteluja käytiin, koska haluttiin suorittaa lopullinen läpimurto. Kumpikaan sodan osapuoli ei kyennyt toteuttamaan sellaisia.


title: Länsirintama (ensimmäinen maailmansota)

text: Länsirintaman taisteluille (Verdun, Somme) oli tyypillistä, että kumpikin osapuoli yritti pitkään saada yliotetta toisestaan. Varsinkin ranskalaisia joukkoja syöksyi kuolemaan saksalaisten tykistö- ja konekivääritulitukseen. Taistelu jatkui, koska kumpikaan ei luovuttanut. Tappioluvut olivat yleensä hieman Saksan eduksi, koska Saksalla oli paremmin organisoitu, hyvin aseistettu armeija.


title: Länsirintama (ensimmäinen maailmansota)

text: Kuuluisimmat länsirintaman taistelut lienevät Saksan aloittama Verdunin taistelu ja ympärysvaltojen aloittama Sommen taistelu, molemmat vuonna 1916. Sommen taistelu on suurimpia historian tuntemia taisteluja. Nivellen operaatio oli suuri, epäonnistunut, etukäteen laajalti arvosteltu hyökkäys 1917 Aisnejoella. Passchendaelen taistelu on myös jäänyt historiaan turhana, suurena taisteluna.


title: Länsirintama (ensimmäinen maailmansota)

text: Vuonna 1915 länsirintamalla käytiin kolme Ypresin taistelua, joista toisessa saksalaiset tappoivat 5 000 sotilasta kloorikaasulla. Myös britit siirtyivät kaasuaseen käyttöön. Kaasunaamarit tekivät kaasut pian melko tehottomiksi. Eräässä tapauksessa sinappikaasua saaneita sotilaita hoitaneet naissairaanhoitajat olivat pökerryksissä ja sairaita seuraavana päivänä.


title: Länsirintama (ensimmäinen maailmansota)

text: Kesäkuun 1. päivänä Sommen taistelun ensimmäisenä päivänä kaatui 19 240 englantilaista, ja haavoittui 57 470. 9. huhtikuuta – 16. maaliskuuta 1917 taisteltiin Arrasissa. Brittien tappiot 150 000, Saksan tappiot 100 000. Arrasin taistelu ei johtanut merkittäviin rintaman muutoksiin.


title: Länsirintama (ensimmäinen maailmansota)

text:
Yhdysvaltalaisia joukkoja alkoi olla länsirintamalla kesäkuusta 1917 lähtien enenevissä määrin. Länsirintama alkoi liikkua enemmän vasta 1918, jolloin Saksan hyökkäykset etenivät jonkin verran länteen parissa paikassa, mutta liittoutuneet hyökkäsivät pian takaisin. Saksalaisia alkoi sodan lopussa antautua liittoutuneille yhä enemmän.
Paikoilleen juuttuminen johtui erikoisesta sotatekniikan kehityksen vaiheesta, jossa puolustusaseet olivat hyökkäysasetta voimakkaampia. Toinen syy oli joukkojen tasaväkisyys: vaikka jompikumpi osapuoli hyökkäsi suurin voimin, puolustaja kykeni pistämään puolustajia vastaan suurista tappioista huolimatta. Monesti hyökkäyksestä varoitti parikin päivää kestänyt valtava tykistön suorittama tulivalmistelu, jolla pyrittiin jauhamaan vastustajan juoksuhaudat maan tasalle. Pitkän tulivalmistelun kestäessä ehdittiin paikalle saada joukkoja. Koska hyökkääjä halusi tehdä läpimurron, taistelut venyivät joskus kuukausien mittaisiksi.


title: Länsirintama (ensimmäinen maailmansota)

text: Kenraalit eivät uskoneet monen hyökkäysaallon epäonnistumisen jälkeenkään, että hyökkäys oli turha. Juoksuhautojen ja piikkilankojen yli kulkemaan kykenevää panssariasetta ei alussa ollut tai sodan edetessä se oli kehittymätön. Konekivääri esti nopeasti liikkuvat ratsuväen ja jalkaväen hyökkäyksen ja pysäytti rintaman paikoilleen. Toisaalta kymmeniä kiloja painavat konekiväärit olivat vaikeita kuljettaa hyökkäävän jalkaväen mukana. Molemmat sodan osapuolet käyttivät joissain taisteluissa taistelukaasua, mutta tämäkään ase ei auttanut heitä murtamaan pysyvää, linnoitettua rintamalinjaa, vaan osapuolet ottivat pian kaasunaamarit käyttöön.


title: Länsirintama (ensimmäinen maailmansota)

text: Saksan armeija onnistui tappamaan suhteessa enemmän vastustajan sotilaita kuin ympärysvaltojen armeijat, ja saksalaiset juoksuhaudat olivat länsivaltojen juoksuhautoja siistimpiä. Saksalla oli enemmän tykistöä kuin Ranskalla. Läntiset sotilaat olivat vuorotellen etulinjassa, reservissä ja ”levossa” muun muassa hoitamassa huoltokuljetuksia.


title: Länsirintama (ensimmäinen maailmansota)

text: Tykistö ja kranaatinheittimet tappoivat eniten, seuraavaksi eniten konekivääri. Länsirintaman välisten molempien osapuolten välisten juoksuhautojen välisen ei-kenenkään maan olot olivat epäinhimilliset: oli normaali taisteluun kuuluva kauhu, tykkien ja vierellä räjähtelevien kranaattien aiheuttama, maastossa lojui joissain paikoissa ehjiä ja silpoutuneita ruumiita, raajoja ja sisälmyksiä. Ruumiita käytettiin joskus suojana. Ympäristö saattoi olla mutainen, liejuisia lammikoita kranaattien möyhentämässä maastossa. Konekivääritulitus uhkasi tappaa tai jättää kituliaasti kuolemaan. Piikkilankaan jäi helposti kiinni. Kranaatti saattoi räjähtäessään hävittää miehen kuin savuna ilmaan. Hyökkäyksen aikana ei yhteys muihin pelannut, ajan ja paikan taju meni, hyökättiin eteenpäin niin pitkälle kun päästiin.


title: Länsirintama (ensimmäinen maailmansota)

text:
Syöpäläisiä, rottia, piikkilankaa, kranaatteja, mutaa, ruumiita, verta, bunkkereita, savukkeita, säilykkeitä, sontaa, luoteja, tulta ja rautaa. Sitä oli sota. Se on paholaisesta.
- saksalainen Otto Dix


title: Länsirintama (ensimmäinen maailmansota)

text: Juoksuhauta saattoi olla pelkkä matala kaivanto tykkitulen mylläämässä maastossa tai huolellisesti rakennettu osa laajaa verkostoa. Kylmä kesällä ja kuuma talvella loivat omat ongelmansa.


title: Länsirintama (ensimmäinen maailmansota)

text: Itse maasto saattoi olla liejua ja juoksuhauta täyttyä vedellä ainakin osin pumpuista ja kuivatuskanavista huolimatta.


title: Länsirintama (ensimmäinen maailmansota)

text: Itse taistelussa olot olivat monesti todella helvetilliset tykkien, konekiväärien sekä muiden aseiden tulen alla. Taistelu piti miehiä jatkuvassa pelossa. Kuun maisemaa muistuttavassa maastossa näkyi hajonneita tavaroita, mätänemisvaiheessa olevia ruumiita ja ruumiiden osia. Ypresin seuduilla moni haavoittunut hukkui veden täyttämään kranaattikuoppaan.


title: Länsirintama (ensimmäinen maailmansota)

text: Juoksuhaudoissa oli syöpäläisiä ja rottia. Ne levittivät tauteja. Sairaanhoito oli huonoa, suurissa hyökkäyksissä varsinkin haavoittuneen saanti hoitoon saattoi kestää kolme päivää, mikä aiheutti pahoja tulehduksia ja raajojen amputointia. Vihollisen haavoittuneita vankeja saatettiin surmata joukoittain käsikranaatein, jos he eivät kyenneet kävelemään. Omat lääkintämiehet saattoivat ryöstää haavoittuneita ja kaatuneiden henkilökohtaisten tavaroiden ryöstö oli rintaman tapa. Varsinkin Ranskan sairaanhoitosysteemi meni tukkoon suurissa hyökkäyksissä. Joillain seuduilla hyökkäävät sotilaat upposivat mutaan ja liukuivat veden ja liejun täyttämiin kranaattikuoppiin hukkumaan. Saviseen liejuun uppoava kranaatti saattoi toisaalta osuessaan jäädä räjähtämättä.


title: Länsirintama (ensimmäinen maailmansota)

text: Rivimiesten ja upseerien välit eivät yleensä olleet hyvät. Koska yksiköissä oli kuolleisuus monesti suurta, ei kiinteitä ystävyyssuhteita ehtinyt syntyäkään. Upseereja kuoli suhteessa enemmän kuin tavallisia sotilaita. Ainakin joillain rintaman osilla rivimiehet veljeilivät yli rintaman, vaihtoivat lahjoja jouluna ja välttivät ampumasta kohti.


title: Länsirintama (ensimmäinen maailmansota)

text: Vastoin yleistä luuloa elämä länsirintamalla ei ollut pelkkää väistämättömään, kivuliaaseen kuolemaan vievää taistelua nälissään rottien keskellä, mätänevien ruumin osien hajussa etulinjan kranaatti- ja luotisateessa ja kuolemaa. Riippuen aselajeista juoksuhaudoista vietettiin 20 - 66 % ajasta, keskimäärin puolet. Päiväkirjojen perusteella brittisotilaat taistelivat etulinjassa harvemmin kuin tähän asti on oletettu. Lisäksi 90 % länsirintamalle lähteneistä brittisotilaista palasi takaisin. Brittisotilaat viettivät juoksuhaudoissa vain puolet ajastaan, etulinjassa kuudesosan. Pahimmat kauhunäytelmät tapahtuivat joissain suurissa taisteluissa, esimerkiksi Sommen taistelun ensimmäisenä päivänä.


title: Länsirintama (ensimmäinen maailmansota)

text: Vuonna 1918 länsirintama aaltoili. Tämä oli mahdollista, kun taistelutaktiikka ja aseistus olivat kehittyneet sodan kuluessa. Ympärysvallat ottivat lopulta tehokkaan panssarivaunun käyttöön. 21. maaliskuuta 1918 saksalaiset aloittivat operaatio Michaelin, jolla pyrkivät työntämään ympärysvallat pois Hindenburg-linjalta. Tämä ja näitä seuraavat operaatiot etenivät, mutta läpimurtoa ei saavutettu.


title: Länsirintama (ensimmäinen maailmansota)

text: Vuoden 1918 elokuussa asetelmat alkoivat muuttua, 8. elokuuta ympärysvallat hyökkäsivät Amiensissa aloittaen ”satapäiväisen hyökkäyksen” eli satapäiväisen offensiivin. Ympärysvalloilla oli Amiensissa kymmenen divisioonaa ja 500 panssarivaunua. Panssarit olivat menestys. Läpimurto onnistui noin 25 kilometrin levyisellä rintamalla, ja päivän lopussa saksalaisten kuolleet, haavoittuneet ja kadonneet olivat 30 000, ympärysvaltojen vain 6 500. Elokuun 8. päivä 1918 olikin Saksan armeijalle musta päivä.


title: Länsirintama (ensimmäinen maailmansota)

text:
Hyökkäys jatkui vielä kolme päivää ilman mainittavaa menestystä, ja 10. elokuuta hyökkääjän ammukset loppuivat.
Ympärysvallat hyökkäsivät onnistuen Sommessa 21. elokuuta – 3. syyskuuta 1918 ajaen saksalaiset Hindenburg-linjalle, joka ulottui Cernystä Aisnejoelta Arrasiin. Liittoutuneet mursivat Hindenburg-linjan syys-lokakuussa 1918. Taistelu Hindenburg-linjasta alkoi 18. syyskuuta 1918 ja se menestyi, koska ympärysvallat käyttivät juoksuhautojen murtamiseen kykeneviä panssareita. Hindenburg-linja oli vallattu 10. lokakuuta 1918. Viimeinen taistelu, Meusen-Argonnen taistelu, käytiin Verdunista pohjoiseen ja luoteeseen 26. syyskuuta – 11. marraskuuta 1918. Tämä oli suurin yhdysvaltalaisten sodassa käymä taistelu saksalaisia vastaan. Hyökkäys eteni alussa 11 kilometriä kahdessa päivässä. 4. lokakuuta hyökkäys uusittiin, jolloin 308. pataljoona jäi joksikin aikaa pitämään rintamalinjaa viestiyhteyksien katkettua ilman ruokaa, riittävää aseistusta ja vettä vihollisen tykistötulen alle.


title: Länsirintama (ensimmäinen maailmansota)

text: Viimeinen hyökkäys alkoi 11. marraskuuta kello 10.30. Se ehti kestää vain puoli tuntia, sillä sota länsirintamalla päättyi 11. marraskuuta 1918 kello 11.00.


title: Länsirintama (toinen maailmansota)

text: Länsirintama toisessa maailmansodassa viittaa liittoutuneiden ja akselivaltojen välisiin sotatoimiin Länsi-Euroopassa. Maantieteellisesti sota-alue sisälsi Ranskan, Belgian, Alankomaat, Tanskan, Luxemburgin ja Saksan länsiosat.


title: Länsirintama (toinen maailmansota)

text: Rintaman sotatoimet jakautuvat kahteen vaiheeseen joiden väliin jää rauhallisempi jakso. Ensimmäisessä vaiheessa Saksa valloittaa läntisen Euroopan lukuun ottamatta Iberian niemimaata, Ruotsia ja Britteinsaaria, josta käytyyn kiivaaseen ilmasotaan vaihe päättyy lokakuun lopulla 1940. Toinen vaihe alkaa Normandian maihinnoususta kesäkuussa 1944 ja päättyy Saksan antautumiseen toukokuussa 1945. Välissä oleva rauhallisempi jakso sisältää ainoastaan yksittäisiä iskuja rannikolle sekä ilmavoimien pommituslentoja ja kanaalissa käytyjä saattueiden ja keveiden pinta-alusten välisiä taisteluita.


title: Länsirintama (toinen maailmansota)

text: Adolf Hitlerin johtama natsi-Saksa vaati lähinnä ensimmäisessä maailmansodassa menettämiään alueita Puolasta. Iso-Britannia ja Ranska takasivat Puolan koskemattomuuden ja varoittivat Saksaa hyökkäämästä. Hitler ei uskonut maiden ryhtyvän toimiin Saksaa vastaan ja hyökkäsi Puolaan 1. syyskuuta 1939. Iso-Britannia ja Ranska julistaessa Saksalle sodan 3. syyskuuta 1939, mistä alkoi toinen maailmansota.


title: Länsirintama (toinen maailmansota)

text: Saksan hyökättyä Puolaan länsirintamalla alkoi niin sanottu valesota, jonka aikana Euroopan mantereella ei tapahtunut merkittäviä taisteluita. Syinä olivat Britannian joukkojen riittämättömyys hyökkäykseen ja Ranskan tukeutuminen Saksan vastaiselle rajalle rakentamaansa suureen puolustusvarustukseen Maginot-linjaan. Brittiläinen siirtoarmeija, johon kuului syyskuussa 1939 ainoastaan neljä vakinaisessa palveluksessa ollutta divisioona, ja osa Ranskan armeijasta sijoitettiin siten Belgian rajalle varmistamaan, etteivät saksalaiset kykenisi toistamaan ensimmäisessä maailmansodassa toteuttamaansa suunnitelmaa. Britannian kuninkaalliset ilmavoimat pudottivat lentolehtisiä saksalaisalueille ja Kanadasta saapuivat ensimmäiset yksiköt Euroopan rintamalle.


title: Länsirintama (toinen maailmansota)

text: Toukokuun 1940 alkuun mennessä Britannian siirtoarmeijan vahvuus kasvoi kolmeen armeijakuntaan, joissa oli yhteensä kymmenen divisioonaa. Divisioonista puolet olivat vakinaisia joukkoja ja loput territoriaaliarmeijan muodostamia reserviyksiköitä. Näiden lisäksi oli muodostettu armeijan esikunnan alaisuuteen reservi. Yhteensä siirtoarmeijassa palveli 394 165 miestä, joista 237 319 kuului taistelujoukkoihin.


title: Länsirintama (toinen maailmansota)

text: Saksan joukoista pääosa osallistui Puolan vastaisiin operaatioihin ja ainoastaan pieni osa miehitti Ranskan rajalla ollutta Siegfried-linjaa. Vallattuaan Puolan Saksa alkoi vähitellen siirtämään joukkojaan länteen ja suunnittelemaan hyökkäysoperaatiota Ranskaan.


title: Länsirintama (toinen maailmansota)

text: Manner-Euroopan hiljaiselon jatkuessa Saksa aloitti huhtikuussa 1940 hyökkäyksensä operaatio Weserübungin mukaisesti Tanskaan ja Norjaan. Syynä operaatioon oli epäluottamus Norjan puolueettomuuteen ja siten sen malmivarojen hyödyntämismahdollisuuksiin. Operaatiossa Saksa valtasi Tanskan ja Norjan kovien taisteluiden jälkeen menettäen Narvikin taisteluissa pääosan laivastonsa moderneista hävittäjistä. Osa Saksan laivaston raskaista pinta-aluksista joutui lisäksi telakalle.


title: Länsirintama (toinen maailmansota)

text: Saksa aloitti hyökkäyksen Benelux-maiden kautta 10. toukokuuta. Hyökkäys yllätti liittoutuneet lähes täydellisesti. Alankomaat valloitettiin viidessä päivässä, Belgia 18 päivässä ja Luxemburg päivässä. Ranskan asevoimat ja Britannian siirtoarmeija romahtivat nopeasti Saksan salamasodan menestyessä. Britit evakuoivat siirtoarmeijansa sekä suuren määrän liittoutuneiden sotilaita Dunkerquesta jättäen lähes kaiken kaluston jälkeensä. Ranska antautui ja allekirjoitti aselevon 22. kesäkuuta.


title: Länsirintama (toinen maailmansota)

text: Taisteluiden päätyttyä Euroopan mantereella Saksa alkoi valmistella maihinnousua Britanniaan. Saksan ilmavoimien epäonnistuttua Britannian ilmavoimien tuhoamisessa ja Kanaalin alueen ilmaherruuden saavuttamisessa maihinnousu Englantiin peruttiin. Britannian ilmavoimat olivat saavuttaneet torjuntavoiton lokakuun loppuun 1940 mennessä, mutta Saksa piti yllä terroripommituksia toukokuuhun 1941 saakka. Englantilaiset antoivat pommitusvaiheelle nimen "Blitz" ja sen aikana kuoli noin 60 000 siviiliä.


title: Länsirintama (toinen maailmansota)

text:
Koska Saksan ilmavoimat eivät saavuttaneet ilmaherruutta Kanaalin alueella, maihinnousu Britanniaan ei ollut mahdollinen. Operaatio mahdollisuuksien puuttuminen ja saman aikainen Saksan joukkojen siirto itärintamalle valmistauduttaessa hyökkäämään Neuvostoliittoon poisti uhan maihinnoususta Britanniaan. Saksa aloitti liittoutuneiden maihinnousun estämiseksi Atlantin vallin rakentamisen Ranskan rannikolle. Valli koostui Kanaalin rannikolle valmistelluista vahvoista linnakkeista ja niitä miehittävistä joukoista.
Valtavien kuljetusvaikeuksien takia, joita liittoutuneet voisivat kohdata Englannin kanaaliin ylityksessä, päätti liittoutuneiden johto tehdä harjoitushyökkäyksen Ranskan rannikolle. Liittoutuneet aloittivat 19. elokuuta 1942 maihinnousun Dieppeen Ranskaan. Suurin osa joukoista oli kanadalaisia, mutta mukana oli myös brittejä, yhdysvaltalainen joukko-osasto sekä Vapaan Ranskan yksiköitä. Isku oli katastrofi lähes kahden kolmasosan hyökkäysjoukoista tuhoutuessa. Paljon kuitenkin opittiin tämän operaation seurauksena ja opit tulivat hyvään käyttöön myöhemmissä maihinnousuissa.


title: Länsirintama (toinen maailmansota)

text: Länsirintamalla ei käyty maataisteluita lähes kahteen vuoteen lukuun ottamatta kommandoiskuja ja SOE:n ja OSS:n tukemaa vastarintaliikkeen harjoittamaa sissisotaa. Liittoutuneet kävivät sotaa länsirintamalla Yhdysvaltain 8. ilma-armeijan pommittaessa Saksaa päivisin ja Brittiläisen Bomber Commandin öisin.


title: Länsirintama (toinen maailmansota)

text: Britit tekivät jo vuonna 1940 kaksi iskua saksalaisia vastaan 11. kesäkuuta Boulogneen ja 14.–15. heinäkuuta Guernseylle. Vuonna 1942 iskuja tehtiin 27.–28. helmikuuta Brunevaliin, 27.–28. maaliskuuta St. Nazaireen, 5. huhtikuuta Bayonneen, 21.–22. huhtikuuta Hardelotiin, 19. elokuuta Dieppeen, 3.–4. lokakuuta Sarkiin sekä 7.–12. joulukuuta Girondeen. Näistä iskuista merkittävin Dieppen ohella oli Sarkiin tehty, koska muutama päivä sen jälkeen esitettiin vangittujen kommandojen teloitus Adolf Hitlerin antaman niin sanotun kommandokäskyn mukaisesti.


title: Länsirintama (toinen maailmansota)

text: Liittoutuneet nousivat maihin Normandiassa, Ranskan rannikolla 6. kesäkuuta 1944. Harhautusoperaatiot Fortitude ja Bodyguard olivat vakuuttaneet saksalaiset maihinnoususta Pas-de-Calaisiin, jonne joukot oli keskitetty puolustukseen. Saksalla ei siten ollut maihinnousualueella tarpeeksi joukkoja estämään sillanpääaseman muodostamista, vaan joutuivat vetäytymään syvemmälle sisämaahan. Liittoutuneet kuljettivat samaan aikaan valtavia määriä kalustoa, tarvikkeita ja sotilaita kanaalin yli, ja pian Normandiassa oli miljoona liittoutuneiden sotilasta.